Mi lesz a téli szünidővel?

Az eredetileg három hetesre tervezett téli szünetet négy hetesre hosszabbíthatják meg ebben a tanévben Szerbiában. Még nincs végleges döntés.

Azt fontolgatják, hogy korábban kezdődhetne a téli szünidő. A vajdasági diákok december 23-ig járnak iskolába, de korábban is kezdődhet a szünet, akár már december 18-án.
Még az is előfordulhat, hogy a szünet után, amely január 18-ig tartana, adnak még legalább egy hetet, hogy a diákok otthon maradhassanak.
A téli szünet meghosszabbítására korábban már volt példa a szezonális influenzavírus terjedése miatt.
A szerbiai válságstáb egyelőre nem határozott ebben a kérdésben.

Mi lesz a téli szünidővel?

Minden évben 3 hetes a téli szünidő a szerbiai iskolákban.

Idén a koronavírus-járvány miatt
lehet, hogy hosszabb lesz
a téli szünidő
a szerbiai iskolákban.
Idén 2020. van.
Még nincs döntés
arról, hogy milyen
hosszú lesz
a téli szünidő
az iskolákban.
Lehet, hogy korábban
fog kezdődni
a téli szünidő
a diákoknak.
Korábbi években
december 23-tól
kezdődött a téli szünidő.
Idén lehet, hogy
már december 18-tól
fog kezdődni
a téli szünidő
a szerbiai iskolákban.
Az is lehet, hogy
1 héttel tovább
fog tartani a téli
szünidő.
Régebben influenza
járvány miatt már
volt, hogy tovább
tartott a téli
szünidő a szerbiai
iskolákban.
Az iskolák igazgatói
kapnak majd információt
arról, hogy mi lesz
a téli szünidővel
a szerbiai iskolákban.


Ismét ülésezik a szerbiai válságstáb

Ma 9 órakor összeül a szerbiai válságstáb - jelenti a Tanjug hírügynökség.

Sajtóhírek szerint a témák között szerepel majd a járványügyi helyzet alakulása, a koronavírus mutációjának szerbiai megjelenése, a védőoltások beadása, de a február 18-án esedékes Crvena zvezda-AC Milan Európa Liga labdarúgó mérkőzés is. Ez utóbbi azért, mert az UEFA engedélyezte, hogy a belgrádi Rajko Mitić Stadion 30 százalékos kapacitással, de fogadhasson nézőket. A válságstábnak azonban erre még rá kell bólintania. Legutóbbi ülésükön egyébként megerősítették, hogy a jelenleg érvényben levő intézkedések továbbra is érvényesek, míg dr. Predrag Kon járványügyi szakember arról beszélt a minap, hogy február közepéig nem kell enyhítésekre számítani.
Tegnap dr. Pásztor Bálint, a VMSZ köztársasági parlamenti frakcióvezetője kérést intézett a szerb kormányfőhöz a szerb-magyar határ átjárhatósága kapcsán. Ana Brnabić ígéretet tett arra, hogy a mai ülésen javasolni fogja a válságstáb tagjainak, hogy vizsgálják felül a Magyarországról Szerbiába való beutazás szabályait.

Ma újra ülésezik a szerbiai válságstáb

Ma reggel 9 órakor újra megbeszélést tart a szerbiai válságstáb.

Ma január 29-e,
péntek van.
A szerbiai válságstábban
orvosok vannak.
A szerbiai válságstáb
megbeszélést tart
a járványhelyzet
alakulásáról.
A válságstáb megbeszélést
tart a koronavírus elleni
védőoltások beadásáról.
A válságstáb megbeszélést
tart arról, hogy
engedélyezett lesz-e
február 18-án
1 nagy focimeccs
megtartása nézőkkel
Belgrádban.
Február 18-án
a szerb Crvena zvezda
és az olasz AC Milan
csapata fog játszani.
Arról dönt ma
a válságstáb,
hogy lehetnek-e
majd nézők is
a labdarugó-mérkőzésen
Belgrádban.
Belgrád Szerbia fővárosa.
Dr. Predrag Kon is
a szerbiai válságstáb tagja.
Dr. Predrag Kon
1 járványügyi orvos.
Az orvos elmondta,
hogy február közepéig
megmaradnak
a jelenlegi szigorítások
az országban.
A szerbiai válságstáb
ma a Magyarországról
Szerbiába való beutazásról is
megbeszélést fog tartani.


Szerbiát kanyarójárvány fenyegeti

Szerbiát kanyarójárvány fenyegeti, amennyiben nem növelik a beoltottak számát - erre figyelmeztet Milanko Šekler járványügyi szakértő.

Szerinte a védőoltás az egyetlen módja a betegség terjedésének megakadályozására. A szakember úgy véli Szerbiában az MMR-vakcina bevizsgált és biztonságos, annak ellenére, hogy az interneten különféle információk keringenek a vakcinákról. Figyelmeztet, hogy 95 százalékos oltottság kell a kollektív immunitáshoz, mivel a kanyaró nagyon fertőző betegség, elég mindössze egy-két vírusrészecske ahhoz, hogy valaki megfertőződjön. Legutóbb 2017 végén, 2018 elején volt kanyarójárvány Szerbiában, ekkor 15 személy vesztette életét, köztük gyermekek is.

Szerbiát kanyarójárvány fenyegeti

Milanko Šekler szerint Szerbiát kanyarójárvány fenyegeti.

Milanko Šekler 1 szerb járványügyi szakértő.
A járványügyi szakértő szerint
Szerbiát akkor fenyegeti kanyarójárvány,
ha nem növelik a beoltottak számát.
A járványügyi szakember szerint
a védőoltás az egyetlen megoldás
a betegség terjedése ellen.
A kanyaró elleni védőoltás neve MMR.
A járványügyi szakember szerint
ez a vakcina bevizsgált és biztonságos.
Utoljára 2017 végén és 2018 elején volt
kanyarójárvány az országban.
Akkor 15 személy vesztette életét a kanyarójárványban.
A kanyaró veszélyes megbetegedés.
A kanyaró 1 fertőző betegség.
A kanyaróval megfertőzött ember
lázas, köhög, a bőrén kiütések alakulnak ki.


Alagsori kápolnát kap az újvidéki Mária Neve-plébániatemplom

Lassan végéhez érnek az újvidéki Mária Neve Templom altemplomának felújításai, amivel a helyiség új szerepet tölt be: a templom alagsori kápolnájává válik.

A falak második festése is megtörtént, a burkolás is a végéhez ér, a márvány bútorzat is a helyén van, még a padok hiányoznak. A tervezett ünnepélyes átadó, a templom nagybúcsújával egybekötve lesz megtartva.
Horváth Ákos, káplán, Mária Neve Templom, Újvidék: „Az alagsor felújítására azért volt szükség mert nagyon dohos pincehelyiség volt ez idáig. Szerettük volna kihasználni. Úgy dohosan semmire nem tudtuk használni, lemállott a vakolat a falról, viszont igény látszott arra, hogy egy elcsendesedő helyet biztosítsunk a híveknek, ami télen akár fűthető is lesz. Szeretnénk majd a roráté szentmiséket is ide leköltöztetni és hát nem titkolt szándékunk volt az sem, hogy ha majd olyan stádiumban kerülnek a templom felújításai, akkor a liturgikus élet szünetmentesen tudjon folytatódni és akár hétköznapi szentmiséket is itt lent a kápolnába meg tudjuk tartani.”

Alagsori kápolna az újvidéki Mária Neve templomban

Alagsori kápolnát kap az újvidéki Mária Neve templom.

Az alagsor olyan mint a pince, ami a föld alatt található.
A kápolna kisebb méretű templom.
Hamarosan befejezik az újvidéki Mária Neve Templom
alagsori kápolnájának a felújítását.
A falak második festése is megtörtént.
A padlót lerakták, a márvány bútorzat is a helyén van.
Még csak a padok hiányoznak.
Tervek szerint a felújított kápolna ünnepélyes átadója
a templom nagybúcsújakor lesz megtartva.
A templom alagsorát már nagyon fontos volt felújítani.
Tervek szerint a kápolnában fűtés is lesz.
Tervek szerint a hétköznapi szentmiséket is
az alagsori kápolnában tartják majd meg.


Az érzelmileg hiteles szülő

A hajdújárási Petőfi Sándor Általános Iskola kezdeményezésére az Észak-bácskai Magyar Pedagógusok Egyesülete szervezésében Az érzelmileg hiteles szülő címmel tartott előadás Uhljár Péter, a Kopp Mária Intézet munkatársa.

Ez a Felelős szülők és tanárok közössége rendezvénysorozatának negyedik tematikus programja Hajdújáráson. Az előadó a gyermek fejlődési ciklusait bemutatva emelte ki a családi értékek fontosságát.
Uhljár Péter, kutató: „Ez eredetileg a családi életre nevelés kurzusra készült, ez a Debreceni Egyetemen egy tantárgy, és a családi életre nevelésnek nem az a lényege, hogy eldöntsük a modellekről, hogy az jó vagy rossz, hanem, hogy elgondolkozzunk rajta, hogy ezt a gyakorlatban hogyan lehet alkalmazni.”

Előadást tartottak a szülőknek Hajdújáráson

Az érzelmileg hiteles szülő címmel tartott előadást tegnap Uhljár Péter Hajdújáráson.

Tegnap március 7-e, csütörtök volt.
Uhljár Péter egy magyarországi kutató.
A tegnapi előadást a Petőfi Sándor Általános Iskola és
az Észak-bácskai Magyar Pedagógusok Egyesülete szervezte meg.
Az előadó a gyermekek fejlődéséről
és a családi értékek fontosságáról beszélt a tegnapi előadásban.
Már 4. alkalommal szerveztek előadást a szülőknek
és a tanároknak Hajdújáráson.
Az előadásra sok szülő és tanár volt kíváncsi.


Lezárták a Szabadegyetem melletti parkoló bejáratát Szabadkán

A járműveknek ennek ellenére továbbra is biztosított a parkolás. A behajtás most az eddigi hátsó kijárat felől lehetséges.

Itt eddig csak azok közlekedhettek, akik havi parkolóbérlettel rendelkeztek.
Az illetékesek közlekedési jelzőlámpákat helyeztek ki, amelyek szabályozzák a gépjárművek áthaladását.

Tegnap lezárták a Szabadegyetem melletti parkoló bejáratát Szabadkán

Tegnap május 11-e, csütörtök volt.
A járművek így most az eddigi hátsó kijárat felől
tudnak behajtani a Szabadegyetem melletti parkolóba.
Itt korábbban csak azok közlekedhettek,
akiknek havi parkolóbérletük volt.
Mostantól az összes jármű
a hátsó kijárat felől tudja használni
a Szabadegyetem melletti parkolót.
Erre a részre közlekedési jelzőlámpákat helyeztek ki,
amelyek szabályozzák a gépjárművek áthaladását.


Három életet menthet, ha egyszer ad vért

Több millióan vannak a világon, akik vért adnak, sőt, rendszeresen teszik ezt.

Emberek milliói köszönhetik nekik az életüket, úgy, hogy közben nem is ismerik egymást.
Tudták, hogy egyetlen véradó, egy alkalommal adott vérmennyisége akár három ember életét is megmentheti? A vér a gyógyítás számos területén nélkülözhetetlen. Nemcsak műtétekhez, baleseti sérültek ellátásához, transzfúzióra szoruló betegek kezeléséhez, hanem vérkészítményekhez is szükség van rá. Az önkéntes véradás mindannyiunk felelőssége.

1 véradással 3 életet menthet meg

A véradással más emberek életét menthetjük meg.
1 véradással akár 3 emberi életet
meg lehet menteni.
A vér az emberek gyógyítása miatt nagyon fontos.
Nagyon sokan vannak a világon
olyan emberek, akik rendszeresen adnak vért.
Rendszeresen vért adni azt jelenti,
hogy valaki évente többször ad vért.
Vért minden egészséges nagykorú ember adhat.
Nagykorú az, aki betöltötte a 18. életévét.
Vért adni a kórházakban lehet.
Fontos, hogy aki csak tud, az menjen vért adni!


Bejutott a koronavírus egy belgrádi iskolába

Már szeptember elsején bejutott a koronavírus az egyik belgrádi iskolába. A Braća Jerković Általános Iskolában történt az eset.

Az egyik harmadik osztályos tanulót, aki előző nap koronavírus-tesztelésen volt, a szülei úgy engedték el az iskolába a tanév első napján, hogy még nem ismerték a teszt eredményét. Időközben kiderült, hogy a gyerek pozitív lett, de a szeptember elsejei nap egy részét diáktársaival töltötte. Az is kiderült, hogy a fertőzött gyerek édesanyja ráadásul az egészségügyben dolgozik, nem is akárhol, a belgrádi Dragiša Mišović covid-kórházban, mégsem volt eléggé elővigyázatos. Az Oktatási Minisztérium is reagált az esetre. Közölték, hogy szerencsére a gyerekeken volt maszk, ezért kevés a valószínűsége, hogy a pozitív teszteredménnyel rendelkező társuk továbbadta a koronavírust. A szóban forgó diákok most csak online oktatásban vehetnek részt, és a tanítójuk is otthon marad. A tárca egyébként feljelentést tett a Szociális Munkavédelmi Központban a család ellen, mert az komolyan megsértette más gyerekek biztonságát és felelőtlenül járt el.

Koronavírus 1 belgrádi iskolában

Már szeptember 1-jén volt olyan diák, aki koronavírusos betegen ment 1 belgrádi iskolába.

Szeptember 1-je kedd volt.
A belgrádi iskola neve
Braća Jerković Általános Iskola.
Belgrád Szerbia fővárosa.
A tanuló 3. osztályos.
A tanuló hétfőn ment
koronavírustesztre.
A tanulót a szülei
úgy vitték el az iskolába,
hogy nem tudták,
mi a teszt eredménye.
Kedden derült ki,
hogy a teszt pozitív lett,
vagyis a tanuló koronavírusos.
A tanuló több osztálytársával is
találkozott kedden
az iskolában.
A tanuló viselte a maszkot
az iskolában,
ezért kevés az esély rá,
hogy más diákok is elkapták
a koronavírust.
A koronavírusos tanuló
most nem jár iskolába.
A koronavírusos tanuló
osztálytársai is otthonról,
az interneten keresztül
tanulnak.
A koronavírusos tanuló
tanítója is otthon kell,
hogy maradjon.
Vigyázzunk egymásra,
betegen ne menjen
senki iskolába.


Vasárnap is csak a Magyarországról történő kilépésre használható a röszkei közúti határátkelőhely

A kilépés gyorsítása érdekében vasárnap is csak a Magyarországról kilépő utasok használhatják a röszkei közúti határátkelőhelyet - közölte a Csongrád-Csanád Megyei Rendőr-főkapitányság.

Közleményük szerint vasárnap 7 órától 19 óráig a közúti átkelőhelyen szünetel a belépő forgalom, de az autópálya-átkelőn folyamatos lesz a beléptetés Szerbiából Magyarországra. A megyei főkapitányság és a szerb társszervek célja, hogy a kilépő forgalom sávjainak számát tovább növelve csökkentse a várakozási időt Röszkén - írták.

Ma csak kilépésre használható a Röszke közúti határátkelőhely

Ma csak a Magyarországról kilépő utasok használhatják a Röszke közúti határátkelőhelyet.

Ma július 2-a, szombat van.
A kilépés gyorsítása miatt lehet ma csak
Magyarországról való kilépésre használniuk
az utasoknak a Röszke közúti határátkelőhelyet.
Ezen a határátkelőn ma reggel 7 órától
este 7 óráig Szerbiából nem lehet
Magyarországra utazni.
A Horgos-Röszke autópálya-átkelőn
ma is a megszokott módon működik a határátlépés.
Ezek az intézkedések azért kellenek,
hogy kevesebb legyen a nyári időszakban
az utasok várakozása a határátkelőkön.


Csütörtökön és pénteken lehet jelentkezni a szabadkai Kosztolányi gimnáziumba

Április 15-én és 16-án lehet jelentkezni a szabadkai Kosztolányi Dezső Tehetséggondozó Gimnázium felvételi vizsgájára. A szülők ezt papírformában vagy online tehetik meg.

Aki a papíralapú jelentkezést választja, az említett két napon reggel 8 és 16 óra között teheti meg személyesen, a gimnázium titkárságán. Online formában a mojasrednjaskola.gov.rs weboldalon kell kitölteni a jelentkezési űrlapot. A szabadkai gimnázium ehhez egy rövid kisfilm formájában nyújt segítséget magyar nyelven azon szülők számára, akik nem boldogulnának a kitöltéssel. A videó a tg.edu.rs oldalon érhető el.
Nagy Tibor, a szabadkai Kosztolányi Dezső Tehetséggondozó Gimnázium igazgatóhelyettese: „Nagyon ajánlom, hogy a szülő először menjen fel az iskola honlapjára, és ott talál egy olyan címet, hogy "Jelentkezés a felvételi vizsgára". Erre rámegy, és gyakorlatilag ott egy pár perces kisfilmről van szó, ami leforgatja, hogy milyen űrlap jelenik meg a szülő előtt, neki hogy kell azt lépésről-lépésre kitölteni. Nyilakkal, magyar magyarázattal, aláhúzással magyarázzuk, segítjük a szülőt, hogy ezt pontosan töltse ki és jól elküldje. Ebben az a jó, hogy a szülő meg tudja ezt nézni kétszer-háromszor, akárhányszor akarja. Ezután kell, hogy felmenjen a minisztériumi oldalra, és az akkor már érthető magyarázat alapján ezt ki tudja tölteni.”

Csütörtökön és pénteken lehet jelentkezni a szabadkai Kosztolányi Dezső Tehetséggondozó Gimnáziumba.

Csütörtökön és pénteken a gimnázium
felvételi vizsgájára lehet jelentkezni.
Csütörtök április 15-e, holnap lesz.
Péntek április 16-a, holnapután lesz.
A szülők papírformában vagy
az interneten keresztül is bejelenthetik
gyereküket a Kosztolányi gimnázium
felvételi vizsgájára.
Reggel 8 óra és délután 4 óra között
mehetnek be a szülők a gimnáziumba
kitölteni a papírt a felvételi vizsgára.
A gimnázium titkárságára kell menni
a szülőknek kitölteni a papírformátumot
a felvételi vizsgára.
A mojasrednjaskola.gov.rs internetes oldalon is
lehet jelentkezni a gimnázium felvételi vizsgájára.
A Kosztolányi gimnázium 1 kisfilmet
készített azért, hogy segítsék
a szülőket az interneten való
felvételi vizsgajelentkezésben.
A kisfilmben részletesen bemutatják,
hogy hogyan kell az interneten jelentkezni
a gimnázium felvételi vizsgájára.
A videót ezen az internetes oldalon lehet megnézni:
tg.edu.rs
A kisfilm magyar nyelven készült.


Az MMR-oltás kötelező, büntetendő a szülő, ha visszautasítja

Százötvenezer dinár büntetést kaphat a szülő, ha visszautasítja a kötelező MMR-védőoltást.

A Batut Közegészségügyi Intézet igazgatója, Verica Jovanović kijelentette, hogy kevesen veszik fel az MMR-oltást. A hivatalos adatok szerint 2021-ben a gyerekek 74,8 százalékát oltották be ezzel a vakcinával kétéves korig, míg a második oltást 85,8 százalék kapta meg. Jovanović elmondta, 2017 végétől 2019 júniusáig Szerbiában 5798 kanyarós megbetegedést regisztráltak, ezek közül 15 halálos kimenetelű volt. A halálos áldozatok között négy, öt évnél fiatalabb gyerek is volt. Emlékeztetett arra, hogy az MMR-vakcina kötelező, a szülők pedig nem utasíthatják vissza az oltást, kivéve, ha ennek a döntésnek egészségügyi okai vannak. Az a szülő, aki visszautasítja a kötelező oltást, 50 ezertől 150 ezer dinár büntetést kaphat. Jovanović szerint a legnagyobb büntetés mégiscsak az, ha a gyerek megbetegszik, ezt pedig az oltással meg lehet előzni.

Kötelező az MMR-oltás

Az MMR-oltás kötelező és büntetést is kaphat az a szülő, aki visszautasítja.

Akár 150 ezer dinár büntetést is kaphat a szülő,
ha visszautasítja a kötelező MMR-védőoltást.
Szerbiában kevés ember veszi fel az MMR-oltást.
Az MMR-oltás megvédi a gyermeket attól,
hogy elkapja a kanyaró betegséget.
A kanyaró 1 fertőző betegség.
A kanyaró veszélyes lehet a gyerekekre is.
A szülők csak akkor utasíthatják el
az MMR-oltást, ha annak valamilyen
egészségügyi okai vannak.
Az a szülő, aki visszautasítja a kötelező oltást,
50 ezertől 150 ezer dinár büntetést is kaphat.


Intenzív forgalom az utakon

Intenzív forgalom várható az utakon ma és a május elsejei munkaszüneti napokon, hétfőn és kedden Szerbiában – figyelmeztet a szerbia Autó-Motoros Szövetség.

Azt írják, arra kell számítani, hogy időnként a megszokottnál több jármű lesz az utakon, és ezekben a hullámokban csak lassabb haladás lehetséges, illetve dugók keletkezhetnek.
Szabadka belvárosában egyébként holnaptól türelmesebben kell vezetniük a sofőröknek. Május elsejétől, hétfőtől ugyanis megkezdődnek az új városháza melletti aluljáró felújítási munkálatai. Lezárják a járművek számára a városközpont irányából Palics felé tartó a jobb szélső sávot, valamint a gyalogos- és kerékpársávot. Ez a munkálatok első fázisa, amely a tervek szerint július 1-ig tart. Azután a teljes utat lezárják a szóban forgó helyen, várhatóan október elsejéig. A május elsejei ünnepek miatt egyébként az autópályák fizetőkapuinál egyelőre nincs fennakadás – a Szerbia Útjai Közvállalat legutóbbi információi szerint.

Hétfőtől megkezdődnek az új városháza melletti aluljáró felújítási munkálatai

Hétfőtől megkezdődik az új városháza melletti aluljáró felújítási munkálatai Szabadkán.

Május 1-je hétfő, holnap lesz.
Tervek szerint június 1-ig tart majd
az aluljáró építésének első fázisa.
Május 1-től június 1-ig lezárják a járművek számára
a városközpont irányából a jobb szélső sávot.
Ez idő alatt lezárják a gyalogos- és kerékpársávot is.
A Belgrád-Újvidék-Szabadka-kelebiai határ vasútvonal
felújítási munkálatai miatt lesz lezárva
a Maksim Gorkij utcai vasúti aluljáró.
A munkálatok közé tartozik
a meglévő vasúti sínek eltávolítása
és egy új aluljáró építése.
A munkálatok második fázisában
az aluljáró alatti közúti forgalmat teljesen lezárják majd.
Ez idő alatt kerülőutakra terelik majd a járműveket,
melyről a lakosságot időben tájékoztatják.


Újra bejárhatnak az iskolába a felsősök és a középiskolások

A harmincperces órákon a tanulóknak maszkot kell viselniük.

Mától újra bejárhatnak az iskolába a felsős általános iskolások és a középiskolás diákok – erről még pénteken döntött a szerbiai válságstáb. A tantermi oktatás váltakozva történik a felsős tagozatos általános iskolások számára, vagyis a diákok egyik felének az osztályteremben, a másik felének online lesz a tanítás, és fordítva. A középiskolások esetében az osztály egyik fele egy hetet jár be az iskolába, míg a többiek otthon tanulnak és ez váltakozik. A tanügyben dolgozók eddig 2-3 százaléka míg a diákok mindössze egy százaléka fertőződött meg koronavírussal, ami azt jelenti, hogy nem az intézményekben betegedtek meg - emelte ki Branko Ružić a Szerbiai RTV műsorában. Az oktatásügyi miniszter szerint rendkívüli körülmények között élünk, azonban a tanulók szempontjából fontos, hogy, egyetlen tanévet se veszítsenek el.
Branko Ružić, oktatásügyi miniszter, Szerbia: „A mai napig mintegy ötvenötezer tanügyben dolgozót, oktatót, és az oktatásban dolgozó , nem tanügyi személyt oltottak be, ami valamivel több mint egyharmad. Ez egy jó mutató, de szeretném a többieket is arra kérni, hogy oltakozzanak, mert csak ezzel az átfogó immunizációs folyamattal érhetjük el az úgynevezett kollektív immunitást, végre zöld ágra vergődhetünk és valamelyest normálisabb körülmények között élhetünk.”

Mától újra bejárhatnak az iskolákba az általános iskolák felsős osztályai és a középiskolások

Ma április 19-e, hétfő van.
Eddig a koronavírus-járvány miatt
távoktatás volt az általános iskolák
felsős tanulóinak és a középiskolásoknak is.
Távoktatás otthon, az interneten
keresztül történik.
Az iskolákban a tanórák 30 percesek.
A tanulóknak maszkot kell viselniük az órákon.
Az általános iskolák felsős tanulói számára
 a tantermi tanítás váltakozva történik.
Ez azt jelenti, hogy a tanulók egyik felének
az osztályteremben van a tanítás,
a tanulók másik felének pedig otthon,
az interneten keresztül van a tanítás.
Ezzel a tanítási formával váltják egymást
az általános iskolák felsős tanulói.
Az általános iskola felsős osztályai
5. osztálytól 8. osztályig van.
A középiskolásoknál az osztály
egyik fele 1 hetet bejár az iskolába.
A többiek 1 hetet otthon,
az interneten keresztül tanulnak.
Ez után történik a csere a középiskolásoknál is.
Az iskolákban szabály az,
hogy egy időben a tanulók fele lehet
csak bent az iskolában.
Például ha egy iskolába 100 tanuló jár,
akkor jelenleg csak 50 tanuló járhat be
az iskolába a koronavírus-járvány miatt.


Ingyenes kardiológiai vizsgálatok a hétvégén

A hétvégén 170 egészségügyi intézményben végeznek ingyenes megelőző vizsgálatokat Szerbia-szerte, jelentette be a Köztársasági Egészségbiztosítási Alap.

November 4-én és 5-én, szombaton és vasárnap kardiológiai vizsgálatot, azaz EKG-t, vérnyomásmérést végeznek az intézmények munkatársai, de ellenőrizik a vér glükóz-, triglicerid- és koleszterinszintet is. Az alap közleménye szerint a vizsgálatokra nem szükséges időpontot egyeztetni. Az érdeklődők 8 és 16 óra között látogathatnak el az egészségügyi intézményekbe. Az alap szerint az állam a vizsgálatokkal a megelőzés fontosságára kíván rámutatni.

Ingyenes kardiológiai vizsgálatokat végeznek még ma is egész Szerbiában.

A kardiológiai vizsgálat a szív működésével kapcsolatos
vizsgálatokat jelenti.
A hétvégén 170 egészségügyi intézményben végeznek
ingyenes kardiológiai vizsgálatokat.
Hétvége szombat és vasárnap.
Szombat november 4-e, tegnap volt.
Ma november 5-e, vasárnap van.
A kardiológiai vizsgálaton EKG-t és
vérnyomásmérést végeznek a szakemberek.
A vizsgálatokra nem kell előre időpontot kérni.
Az érdeklődők ma reggel 8 óra és délután 4 óra között
látogathatnak el az egészségügyi intézményekbe.
Az ingyenes vizsgálatok célja,
hogy felhívja a lakosok figyelmét arra,
milyen fontos a megelőzés.
Ez azt jelenti, hogy minél előbb kimutatnak 1 betegséget,
annál előbb lehet sikeresen gyógyítani.
Ezért fontos ezeken a vizsgálatokon részt venni.


Egyre többen keresik fel a szabadkai covid-rendelőt

Naponta mintegy 300 beteg keresi fel koronavírus gyanús tünetekkel a szabadkai covid-rendelőt, közülük minden harmadik személy esetében bizonyosodik be a fertőzés jelenléte - írja a subotica.com.

Csak a múlt héten több mint 2100 személyt vizsgáltak meg. Ez jóval több, mint az ezt megelőző időszakban.
A pácienseknek általában enyhébb tüneteik vannak, viszonylag kevés személyt utalnak be további kezelésre a Szabadkai Közkórházba.
A szabadkai covid-rendelő mindennap 7-től este 10 óráig látogatható.
A lakosok oltási kedve továbbra is alacsony. Hetente 800-1000 adagot osztanak ki, a vakcina harmadik dózisát pedig eddig a lakosság egyharmada vette fel.

Naponta 300 beteg keresi fel a szabadkai covid-rendelőt.

Covid-rendelőbe azok a betegek mennek,
akik úgy érzik, hogy elkapták a koronavírus betegséget.
A szabadkai covid-rendelőben
minden harmadik betegnél derül ki,
hogy elkapta a koronavírust.
A múlt héten több mint 2100 embert
vizsgáltak meg a szabadkai covid-rendelőben.
Ez a szám jóval több, mint korábban volt.
Szabadkán a betegek többségénél
nem mutatkozik súlyosabb tünet.
Szabadkán kevés koronavírusos beteget kell
további ápolásra küldeni a Szabadkai Közkórházba.
A szabadkai covid-rendelő mindennap
reggel 7 órától este 10 óráig van nyitva.
Adatok szerint Szabadkán továbbra is
kevés ember veszi fel
a koronavírus elleni védőoltást.
Hetente körülbelül 900 lakos veszi fel
a koronavírus elleni vakcinát Szabadkán.
A vakcina harmadik adagját még kevesebb ember kéri Szabadkán.


400 ezren kaphatják meg késve a nyugdíjat decemberben

Tovább folytatják a sztrájkot a Szerbiai Posta dolgozói miután a vasárnap esti megbeszélésen sem sikerült megegyezniük a kormány képviselőivel.

A kormány illetékesei mintegy tíz százalékot emeltek volna a postai alkalmazottak jelenleg 36-40 ezer dináros havi járandóságán. A postai dolgozók véleménye szerint fizetésüket legalább 50 ezer dinárra kellene emelni és a munkakörülményeken is javítani kellene. Az egy héttel ezelőtt feladott küldemények továbbra is nehézkesen jutnak el a címzettekhez azokban a városokban és községekben, ahol sztrájkolnak a postai dolgozók, ezen felül pedig a munkabeszüntetés a nyugdíjak kifizetésére is hatással lehet. Szerbiában az 1,7 millió nyugdíjasból 400 ezer nem bankszámlán keresztül jut a pénzéhez, hanem közvetlenül a postástól kapja azt kézhez.

Késni fognak a nyugdíjak

400.000 nyugdíjas késve fogja megkapni a nyugdíjat decemberben.

400.000 nagyon sok nyugdíjast jelent.
Azért fognak késni a nyugdíjak,
mert a postások sztrájkolnak Szerbiában.
Sztrájk akkor van, amikor a munkások
nincsenek megelégedve a munkájukkal.
A postások azért sztrájkolnak,
mert nem elégedettek a fizetésükkel.
A postások fizetésemelést akarnak.
A postások addig nem dolgoznak,
amíg nem kapnak fizetésemelést.
Sok szerbiai városban
sztrájkolnak a postások.
A sztrájkoló postások
nem viszik ki a leveleket a házakhoz.
A sztrájkoló postások nem viszik ki
a nyugdíjasoknak a nyugdíjat sem.


A szabadkai népkonyha 1200 személynek biztosít meleg ebédet

Továbbra is zökkenőmentesen folyik az ételosztás a szabadkai népkonyhán. Jelenleg 1200-an igénylik a meleg ebédet Szabadka 33 helyi közösségében.

A legnagyobb vajdasági népkonyhán szeptember óta folyamatos az ételosztás.
Virovkić Ivan: „Hetedik éve, ahogy járok ide és veszem fel a kaját. Meg vagyok vele elégedve, mert szükség van rá, mert sajnos én hemodialízisre járok, tehát minden másnap a kórházban vagyok, öt óra hosszát a gépeken. Igénylem, mert gyerekem is van, aki középiskolás, néha nem bírunk biztosítani neki főtételt, ezért nagyon jól jön ez a meleg étel, amit kapunk itt.”
Az önkéntesek és a szakácsok már a hajnali órákban megkezdték az ebéd előkészítést.
Nagy Erzsébet, szakács, Vöröskereszt, Szabadka: „Ma tészta és zöldségféle leves készül, kolbásszal, szalonnával sűrítettük. Minden nap különböző ételeket főzünk. Holnap krumplis paprikás lesz csirkével. Káposzta lesz szerdán, szóval minden nap változatos az étrend.”
A szabadkai Vöröskereszt munkáját 38 önkéntes erősíti, nélkülük nem lenne ilyen sikeres az akció - mondta Miodrag Varo. A segélyszervezet munkatársa hangsúlyozta, idén a helyi önkormányzat 32 millió dinárral támogatja a népkonyhát.
Miodrag Varo, munkatárs, Vöröskereszt, Szabadka: „A jogosultakat a városi szociális munkaközpont választja ki. A népkonyha listákat ők állítják össze. Általában a munkanélküliek, a kisnyugdíjasok, a nagycsaládosok kapják. Jelenleg 1200 személy szerepel a szabadkai Vöröskereszt népkonyhájának listáján. Pillanatnyilag több mint 240 kiskorú gyerek van, több mint 650 hatvanöt év feletti, a többi vagy munkanélküli, vagy nyugdíjasok kis nyugdíjakkal.”
A meleg ebédet Szabadkán továbbra is 33 helyi közösségbe szállítják ki.

A szabadkai népkonyha 1200 embernek biztosít ételt

Továbbra is biztosít meleg ételt az embereknek a szabadkai népkonyha.

Jelenleg 1200 embernek biztosít
meleg ételt a szabadkai népkonyha.
Szabadkán 33 helyi közösségben
biztosítja a meleg ételt az embereknek
a szabadkai népkonyha.
Vajdaságban a szabadkai a legnagyobb népkonyha.
Szeptember óta osztják a meleg ételt
az embereknek a szabadkai népkonyhán.
Mindennap különböző meleg ételeket
kapnak a rászoruló emberek
a szabadkai népkonyhán.
A szabadkai Vöröskereszt szervezi meg
az ételek osztását a szabadkai népkonyhán.
Összesen 38 önkéntes segíti
kiosztani a meleg ételeket az embereknek.
Önkéntes az az ember, aki
munkájával segít más embereknek,
és nem kér fizetést.
A népkonyha meleg ételeit főleg a munkanélküliek,
a kisnyugdíjasok, a nagycsaládosok kaphatják.
A városi szociális munkaközpont
írja össze, hogy kik kaphatják az ételt
a szabadkai népkonyhán.
Jelenleg több mint 240 kiskorú
kap ételt a népkonyhából.
Kiskorú az a gyerek, aki még
nem töltötte be a 18. életévét.
Jelenleg több mint 650 olyan ember
kapja az ételt a népkonyhából,
aki 65 évnél idősebb.
A többi ember munkanélküli, nyugdíjas
vagy kisnyugdíjas, akik kapják az ételt
a szabadkai népkonyhából.


Szerbiában már van koronavírus elleni gyógyszer

11500 covid-beteget tudnak meggyógyítani a tablettákkal.

Jóval az év vége előtt megérkezett az egyik koronavírus elleni gyógyszer, amelyből Szerbia is rendelt. Az amerikai Merck gyártmányú orvosság érkezéséről Instagram-profilján adott hírt a szerb elnök. Európában Szerbián kívül csak Dánia, Litvánia és Szlovénia kért még a gyógyszerből - mondta Aleksandar Vučić, aki szerint az emberek egészsége és élete a legfontosabb. 11500 covid-beteg számára elegendő mennyiség érkezett Szerbiába a gyógyszerből, de még rendelnek belőle.
Aleksandar Vučić (@buducnostsrbijeav) által megosztott bejegyzés

Szerbiában már van koronavírus elleni tabletta

Aleksandar Vučić bejelentette, hogy megérkezett Szerbiába a koronavírus elleni tabletta.

Aleksandar Vučić a szerb államfő.
A koronavírus elleni tablettákkal
11500 koronavírusos beteget tudnak meggyógyítani.
A koronavírus elleni tabletta amerikai gyártmányú.
A szerb államfő elmondta, hogy az emberek
egészsége a legfontosabb.
Ezért Szerbia még több koronavírus elleni tablettát
fog rendelni Amerikából.
Európában Szerbia, Dánia, Litvánia
és Szlovénia kért még a tablettából.
Európa 1 kontinens.
Európához több ország tartozik.


Megkezdte a kémények ellenőrzését és tisztítását a szabadkai Kéményseprő Kommunális Közvállalat.

A biztonságos fűtési szezon érdekében azt kérik a lakosságtól, hogy bízzák szakemberre a kémények szakszerű tisztítását, annak érdekében, hogy elkerüljék a lehetséges veszélyeket.
Arról tájékoztatnak, hogy a karbantartási szezon az előző évekhez hasonlóan Palicson kezdődik, lakóegységekben, ezt követően a város egyéb részein végzik a karbantartási munkálatokat. A polgárok a 024/553-072-es telefonszámon jelenthetik igényüket a kémények ellenőrzésére és tisztítására.

Megkezdték a kémények tisztítását Szabadkán

Megkezdték a kémények tisztítását Szabadka területén.

A kémények tisztítását
a kéményseprők végzik.
A kémények ellenőrzését is
a kéményseprők végzik.
A fűtési szezon
megkezdése előtt
fontos ellenőrizni
a kéményeket.
A fűtési szezon idején
gyakran történnek
tűzesetek, azért mert
nem lettek leellenőrizve
a kémények.
Palicson kezdik
a kémények tisztítását
és a kémények ellenőrzését
a kéményseprők.
Palics után Szabadka
többi részén folytatódik
a kémények tisztítása
és ellenőrzése.
Aki szeretné,
hogy a kéményseprő
megtisztítsa és
ellenőrizze a kéményt,
annak a következő
telefonszámot kell
felhívnia:
024 553 072


Újabb Pfizer-szállítmány érkezett Szerbiába

Újabb 46 800 adag Pfizer/BioNTech koronavírus elleni védőoltás érkezett ma Szerbiába a Torlak Intézetbe – jelentette be Ana Brnabić. A szerb miniszterelnök hozzátette, ma jött egy újabb szállítmány az orosz Szputnyik V vakcinából is.
Brnabić arról is beszélt, hogy az ország több mint 12 millió oltóanyag beszerzéséről kötött szerződést. Március folyamán pedig mintegy 600 ezer adag újabb oltás érkezik. Emlékeztetőül, tegnap érkezett meg az első vakcinaszállítmány a brit-svéd gyártmányú AstraZenecából, ebből 150 ezer adagot szállítottak le Belgrádba.

Újabb nagy mennyiségű védőoltás érkezett Szerbiába

Ma reggel újabb nagy mennyiségű koronavírus elleni védőoltás érkezett Szerbiába.

Ma február 22-e, hétfő van.
Ma 50.000 orosz gyártmányú
Szputnyik V nevű vakcina
érkezett a belgrádi repülőtérre.
Belgrád Szerbia fővárosa.
Ez a nagy mennyiségű
vakcina 50.000 ember első
oltására lesz elég az országban.
Ahhoz, hogy védve legyen
az ember a koronavírus ellen,
2 adag vakcinát kell, hogy kapjon.
Ma még érkezik más fajta
koronavírus elleni védőoltás is
Szerbiába.
Ma még 46.800 adag
Pfizer-BioNTech vakcina
érkezik az országba.
Ana Brnabić szerint nagyon
jól halad az emberek
koronavírus elleni oltása
Szerbiában.
Ana Brnabić a szerb miniszterelnök.
A miniszterelnök azt is mondta,
hogy összesen már
2 millió koronavírus elleni
védőoltást szállítottak be
az országba.


Pánikgombbal szerelik fel a belgrádi óvodákat

Az intézményekben tartózkodók ezzel a fejlesztéssel egyszerűbben tudják értesíteni a rendőrséget, valamint a mentőket - mondják az illetékesek.

A cél az, hogy az óvodákban a legmagasabb fokú legyen a biztonság. Emellett kamerákkal is felszerelik majd az iskoláskor előtti intézményeket, mivel több esetben az tapasztalható, hogy hétvégenként, valamint éjszakánként vandálok rongálják meg a berendezéseket. Az illetékesek szerint amellett, hogy az óvodák dolgozói is biztonságosabb körülmények között végezhetik a munkájukat, a szülők számára is nyugalomérzetet biztosítanak a biztonsági újítások.

Pánikgomb a belgrádi óvodákban

Pánikgombot szerelnek fel a belgrádi óvodákba.

Belgrád Szerbia fővárosa.
A pánikgombbal nagyobb biztonság lesz a belgrádi óvodákba.
Ha valami baj van az óvodában, az óvónő megnyomja a pánikgombot.
A pánikgomb megnyomásával a rendőrség és a mentők is tudják, hogy baj van.
A belgrádi óvodákba kamerákat is szerelnek.
A kamerák figyelik, hogy minden rendben van-e az óvodában.
A kamera azért is kell, mert sokszor ismeretlen emberek rongálják az óvodák épületét.
Rongálás ugyanaz, mint a pusztítás, roncsolás.
A kamera megmutatja, ki rongálta meg az óvodát.
A pánikgomb és a kamerák felszerelése miatt a szülők is nyugodtabbak lesznek Belgrádban.


Szigorú ellenőrzések a szerbiai utakon

Intenzíven ellenőrzik a közlekedésben résztvevőket a rendőrök a hétvégén, sőt új, modernebb eszközöket is bevetnek a szabályszegők ellen - áll a szerbiai Belügyminisztérium közleményében.

Elsősorban az ittas, valamint a pszichoaktív szerek hatása alatt álló sofőröket igyekeznek kizárni a forgalomból. Boban Milenković közlekedési rendőr elmondta, leginkább 22 óra után jelennek meg az utakon az önmagukat és másokat is veszélyeztető, ittas vagy kábítószeres befolyásoltság alatt álló sofőrök. A rendőrautók egy része olyan eszközökkel van felszerelve, amelyek alkalmasak a biometrikus dokumentumok, a személyazonosság és a gépkocsi ellenőrzésére is. Az új rendőri járművek továbbá modern rendszámleolvasó rendszerrel is rendelkeznek, melynek segítségével azonnal meg tudják állapítani, hogy az autót regisztrálta-e a tulajdonosa, esetleg körözés alatt áll-e.
Boban Milenković, közlekedési rendőr: „Természetesen a kamerák, amelyek képesek leolvasni a rendszámtáblákat, nagyban hozzájárulnak ahhoz, hogy azonosítsuk azokat a járműveket, amelyeknek lejárt a regisztrációs matricája. A következő időszakban azon járművek tulajdonosainak, akiknek az esetében szabálysértést fedeztek fel, néhány ezer értesítést küldenek ki a feljegyzett közlekedési kihágásaikról.”

Szigorú ellenőrzések a szerbiai utakon

A hétvégén szigorú ellenőrzést tartanak a rendőrök a szerbiai utakon.

Főleg az ittas sofőröket ellenőrzik
és büntetik meg a rendőrök
a szerbiai utakon.
A drogfogyasztó sofőröket is
szigorúan ellenőrzik és büntetik
a rendőrök a szerbiai utakon.
Egy közlekedési rendőr elmondta, hogy
az ittas és a drogot használt sofőrök
főleg este 10 óra után ülnek az autókba.
Vezetés előtt és közben alkoholt inni
vagy drogot fogyasztani nagyon veszélyes.
Vezetés előtt és közben alkoholt inni
vagy drogot fogyasztani tilos.
A drogot kábítószernek is nevezik.
Több rendőrautó már fel van szerelve
modern eszközökkel is.
Ilyen modern eszköz a rendőrautóban
például a kamera, ami leolvassa
a megfigyelt autó rendszámtábláját.
A rendőrség figyelmezteti az embereket,
hogy az autókban kapcsolja be
mindenki a biztonsági övet,
nem szabad túl gyorsan vezetni,
és nem szabad ittasan vagy drog fogyasztásával vezetni.


A munkálatok a jövő év első felében kezdődnek.

2020 márciusában kezdik az Újvidék és Szabadka közötti vasút felújítását – jelentette ki Miroljub Jevtić, a Szerbiai Vasutak infrastruktúráért felelős igazgatója. A tervek szerint 2022-ig kell befejezni. Az új pályán közlekedő vonatok az óránkénti 200 km-es sebességet is elérhetik. A 943 millió euró értékű projekt magába foglalja a kétsávos pályák kialakítását, az állomások felújítását, alul- és felüljárók kiépítését. Verbásznál viadukt is készül. A szükséges pénzt a szerb kormány a kínai Eximbanktól vette fel, a kivitelező a China Railway International és a China Communications Construction Company. A felújítás ideje alatt szünetelni fog a közlekedés az érintett szakaszon.

2022-ig felújítják az Újvidék-Szabadka vasútvonalat.

2022-ig 3 év van.
Újvidék 1 nagyváros Vajdaságban.
Az Újvidék-Szabadka vasútvonalat 2020.márciusban kezdik felújítani.
Az Újvidék-Szabadka vasútvonal felújítása sok pénzbe kerül.
A felújított vasútvonalon a vonatok gyorsan tudnak majd menni.
Az állomásokat is fel fogják újítani.
Felüljárókat és aluljárókat is építeni fognak.
Felüljáró 1 fajta híd, ami a vasútvonal felett van.
Az aluljáró is 1 fajta híd, ami vasútvonal alatt van.
Az Újvidék-Szabadka vasútvonal Verbászon is keresztülmegy.
Verbász 1 város Vajdaságban.
A Verbászon keresztül menő vasútvonalhoz viaduktot is építenek.
A viadukt is 1 fajta hidat jelent.


Várják az önkéntes véradókat Tóthfaluban és Horgoson

Kedden reggel Tóthfaluban, szerdán Horgoson szerveznek önkéntes véradási akciót.

Kedden, október 5-én önkéntes véradási akciót tartanak a tóthfalusi Művelődési otthonban. A Magyarknaizsai Vöröskereszt és a Szabadkai Közkórház Vérátömlesztő Szolgálatának munkatársai reggel 7 óra 45 és 8 óra 45 között várják a véradókat.
Október 6-án, szerdán pedig a horgosi Művelődési Házban kerül megszervezésre az akció, 8 és 10 óra között.

Ma reggel Tóthfaluban szerveznek önkéntes véradási akciót.

Ma október 5-e, kedd van.
Ma reggel 7:45-től 8:45-ig várják
az önkéntes véradókat
a tóthfalusi Művelődési otthonban.
Október 6-án a horgosi Művelődési Házban
szervezik meg az önkéntes véradási akciót
reggel 8 órától délelőtt 10 óráig.
Holnap október 6-a, szerda lesz.
Az önkéntes véradási akciót
a Magyarkanizsai Vöröskereszt
és a Szabadkai Közkórház Vérátömlesztő
Szolgálatának a munkatársai szervezik meg.
Az önkéntes véradás fontos dolog.
Az önkéntes véradással akár 3 másik életet is
meg lehet menteni.


A gyereke életét veszélyezteti, ha nem használ gyerekülést

Tizenkét éven aluliak csak biztonsági gyerekülésben utazzanak, amely övvel van a hátsó üléshez erősítve - erre kéri a szerb belügyminisztérium a szülőket és az utazásszervezőket.

Ezzel egyben arra is utalnak, hogy a 12 évnél fiatalabb gyerekeket nem szabad az első ülésen, vagyis az „anyósülésen” szállítani, nyilatkozta Slaviša Lakićević, a Közlekedésrendészeti Igazgatóság vezetője. A statisztika azt mutatja, hogy az idén nőtt az ilyen szabálysértések száma. Lakićević arra kérte a közlekedés minden résztvevőjét, különösen a szülőket és az utazásszervezőket, hogy tartsák be a közlekedési szabályokat, mert mindannyiunknak ugyanaz a célja - hogy egyetlen gyermek se haljon meg az utakon - áll a Belügyminisztérium közleményében.

Nagyon fontos a gyerekülés használata

A gyerek életét veszélyezteti, ha nem használ gyerekülést.

A 12 éven aluli gyerekeknek
csak biztonsági gyerekülésben szabad utazniuk.
A biztonsági gyerekülés övvel van
a hátsó üléshez erősítve.
Nagyon fontos, hogy ezt tudják
a szülők és az utazásszervezők.
A 12 évnél fiatalabb gyerekeket
nem szabad az első ülésen,
vagyis az anyósülésen szállítani.
Nagyon fontos betartani ezeket
a közlekedési szabályokat,
mert így védhetjük meg a gyerekek biztonságát.


Érkeznek az influenza elleni védőoltások

Megérkeztek az influenza elleni védőoltás első adagjai Szerbiába.

A szállítmány 344 ezer vakcinát tartalmaz, és már ma megkezdték az oltások szétosztását a közegészségügyi intézetek között - közölte a Köztársasági Egészségbiztosítási Alap.
A többi megrendelt influenza elleni vakcina szerdáig érkezik meg, azután osztják szét országszerte. A bejelentések szerint októbertől igényelhető a rendelőkben.

Az influenza elleni védőoltások 1. adagjai már megérkeztek Szerbiába.

Az 1. részben
344.000 vakcina érkezett
az országba.
Vakcina ugyanaz,
mint a védőoltás.
Az influenza 1 megfázásos betegség.
A legtöbb influenzás
az őszi és a téli
hónapokban van.
A védőoltásokat már
elkezdték szétosztani
a közegészségügyi
intézetek között.
Közegészségügyi intézet
például a kórház,
az egészségház,
az egészségügyi rendelő.
A többi influenza elleni
védőoltás szerdáig
érkezik meg Szerbiába.
Szerdától kezdik el
szétosztani az egész
országba a vakcinákat.
Szerda szeptember 30-a,
holnap lesz.
Októbertől lehet kérni
az influenza elleni
védőoltásokat
az egészségügyi rendelőkben.


Napokon belül érkeznek a megemelt nyugdíjak

A következő 11 napban várható a november 1-jén 9 százalékkal megemelt nyugdíjak kifizetése. A tervek szerint először az iparosnyugdíjakar folyósítják holnap, utána a katonai és a mezőgazdasági nyugdíjak következnek december 6-án.

Az egykori foglalkoztatottak nyugdíja szombaton, 10-én érkezik majd a folyószámlákra, de a gyakorlat szerint szombati dátum esetén már előző nap megérkezik az összeg a számlákra.
A pénzügyminiszter emlékeztette a nyugdíjasokat, hogy ellátmányuk január 1-jétől tovább növekszik, mégpedig több mint 12 százalékkal.

A következő 11 napban várható a megemelt nyugdíjak kifizetése.

A szerbiai nyugdíjasok hamarosan
9 százalékkal kapnak nagyobb nyugdíjat.
Tervek szerint holnap az iparnyugdíjasok
kapják a megemelt nyugdíjat.
Holnap december 2-a, péntek lesz.
December 6-án a katonai és a mezőgazdasági nyugdíjasok
kapják meg a megemelt nyugdíjat.
December 6-a kedd lesz.
A többi nyugdíjas számára december 10-én
fizetik ki a megemelt nyugdíjakat.
Január 1-jétől további 12 százalékkal
emelkedik meg a szerbiai nyugdíjasok nyugdíja.


Mától engedélyezett az ezer fős rendezvények megtartása szabadtéren

Június 1-jétől, vagyis mától engedélyezett a legfeljebb 1000 fős szabadtéri rendezvények megtartása Szerbiában.

A válságtörzs döntött arról, hogy legfeljebb 1000 személy gyűlhet össze egyszerre szabadtéren, így a mérkőzéseket is közönség előtt rendezhetik meg.
Darija Kisić Tepavčević járványügyi szakorvos korábban a Tanjugnak azt nyilatkozta, a szabadtéri sportesemények és a közönség esetében nincs meghatározva, hogy ezer ember gyűlhet össze, hanem minden elsősorban a helyszíntől függ. Kifejtette, hogy a szurkolók közötti ajánlott távolság egy méter, vagyis minden második székre ülhetnek.
A beltéri rendezvények esetében továbbra is maximum 100 fő engedélyezett, de ez természetesen a helyiség nagyságától is függ.

Mától engedélyezettek az 1000 fős rendezvények szabadtéren

Mától engedélyezettek az 1000 fős rendezvények megtartása Szerbiában.

Ma június 1-je,
hétfő van.
Szabadtéren engedélyezett
az 1000 fős rendezvény
megtartása.
Ezért a szabadtéri
sportesemények is
engedélyezettek lesznek.
A sporteseményeken
fontos betartani
az emberek közötti
1 méteres távolságot.
Ez azt jelenti,
hogy minden 2. székre
ülhetnek a szurkolók.
A beltéri rendezvényeknél
még mindig
maximum 100 ember
gyűlhet össze.
Beltéri rendezvény
például egy teremben,
egy hotelben,
egy tornateremben történik.


Rekordszámú személy vette fel az influenza elleni védőoltást

Egy hónappal ezelőtt érkezett meg Szerbiába a 300 ezer adag védőoltás, 50 ezerrel több mint tavaly, és mostanra majdnem az összes elfogyott.

A Batut Közegészségügyi Intézet tájékoztatása szerint folyamatban van a központban megmaradt vakcinák szétosztása az ország egészségügyi intézményei között. A szakemberek szerint az, hogy szinte az összes védőoltás elfogyott, azt jelenti, hogy a polgárok felismerték, fontos az influenza elleni vakcina felvétele.

Rengeteg ember vette fel az influenza elleni védőoltást Szerbiában.

A védőoltás vakcinát jelent.
Az influenza elleni védőoltás megvédi
az embert attól, hogy elkapja az influenzát.
Az influenza megfázásos betegség.
Az influenzás beteg köhög, tüsszög, lázas.
Októberben érkeztek meg az
influenza elleni védőoltások Szerbiába.
Idén sokkal több influenza elleni védőoltást
hoztak Szerbiába.
Mostanra majdnem az összes védőoltás elfogyott.
Az orvosok azt mondják, az emberek
rájöttek, hogy fontos felvenni az
influenza elleni védőoltást.


Csomagokat osztott a szabadkai Vöröskereszt

Október 16-a az élelmezési, 17-e pedig a szegénység elleni küzdelem világnapja.

Ebből az alkalomból a szabadkai Vöröskereszt élelmiszer- és tisztálkodási csomagokat oszt a rászorulóknak. Az adományokat a helyi önkormányzat biztosította, összértékük 3,25 millió dinár. Összesen 2007 darab élelmiszer- és 328 higiéniai csomag kerül a napokban a rászorulókhoz. Arról, hogy mit tartalmaz a csomag Miodrag Varo, a szabadkai Vöröskereszt munkatársa számolt be stábunknak.
Miodrag Varo, munkatárs, Vöröskereszt, Szabadka: „Az alap élelmezési dolgok, liszt, cukor, konzervek, olaj. Ugyanúgy a tisztálkodási szerek, többféle sampon, mosószerek, ezek a dolgok vannak benne.”

Csomagokat oszt ki a szabadkai Vöröskereszt

Csomagokat oszt ki a rászorulóknak a szabadkai Vöröskereszt.

Október 16-án van az élelmezési világnap.
Élelmezés, táplálkozást jelent.
Ma van október 16-a, szerda.
Október 17-én a szegénység elleni küzdelem világnapja van.
Október 17-e, holnap, csütörtökön lesz.
Az élelmezési világnap miatt van a csomagosztás.
A szegénység elleni küzdelem világnapja miatt van a csomagosztás.
A csomagokban élelmiszerek és tisztálkodási szerek vannak.
Az élelmiszer csomagban például liszt, cukor, olaj és konzervek vannak.
Tisztálkodási szer például a szappan, a fogkrém, sampon.
A rászorulóknak nincs pénzük élelmiszerre.
A rászorulóknak nincs pénzük tisztálkodási szerekre.
A szabadkai Vöröskereszt sokat segít a rászorulóknak.
A szabadkai Vöröskereszt ma és holnap is oszt ki csomagokat a rászorulóknak.


Az idei évben összesen 13 munkaszüneti nap van Szerbiában. A január elsejét, másodikát, valamint hetedikét már kihasználtuk.

Legközelebb februárban, az államiság napján, 17-én lesz pihenő nap. Mivel egyes ünnepnapok hétvégére esnek, emiatt kevesebb munkaszüneti nap jellemzi a 2020-as évet. Áprilisban lesz húsvét, 17-e, 18-a, 19-e, valamint 20-a lesz munkaszüneti nap. A nem pravoszláv hívők esetében az ünnep egy héttel korábbra esik. Május elseje és másodika péntekre és szombatra esik az idén. A következő állami ünnep november 11-én lesz, a nem pravoszláv hívőknek pedig december 25-e is munkaszüneti nap.

13 munkaszüneti nap 2020-ban

Összesen 13 munkaszüneti nap van az idei évben, Szerbiában.

Az idei év 2020.
Január 1-je, január 2-a és január 7-e is
munkaszüneti nap volt Szerbiában.
Így 10 munkaszüneti nap maradt
az idei évből.
Munkaszüneti napon nem dolgoznak az emberek.
A következő munkaszüneti nap
február 17-én lesz.
Február 17-e, hétfői nap lesz.
Február 17-én az államiság napja lesz Szerbiában.
2020-ban sok ünnepnap hétvégére fog esni.
Áprilisban lesz húsvét.
Húsvét április 17-én, 18-án, 19-én és 20-án lesz.
Ekkor is munkaszüneti napok lesznek Szerbiában.
Május 1-jén és 2-án is munkaszüneti nap lesz.
Május 1-je péntek lesz,
május 2-a szombat lesz.
November 11-én állami ünnep lesz Szerbiában.
Az állami ünnepkor is munkaszüneti nap van.
December 25-e is munkaszüneti nap lesz.
A keresztény hívők
december 25-én ünneplik karácsony napját.


Gyakran keletkeznek tüzek lakóépületekben Szerbiában

Az év eleje óta mintegy 17 500 tűzesetet regisztráltak Szerbiában, ebből több mint 5000 tűz lakóépületben és egyéb létesítményben keletkezett.

A rendkívüli helyzetek stábja arra kéri az állampolgárokat, hogy ne hagyják felügyelet nélkül a fűtőtesteket. Boban Stevanović a Szerbiai RTV-nek elmondta, folyik a vizsgálat a belgrádi lakásban történt kazán felrobbanásának ügyében. A Belügyminisztérium rendkívüli helyzetekkel megbízott stábjának munkatársa kijelentette, a tüzek leggyakoribb okai a gondatlanság, a nem szakszerűen üzemeltetett berendezések használata, valamint egyes esetekben fennáll a szándékosság is. Stevanović hozzátette, a hideg beköszöntével ellenőrizni kell a kéményeket és a kisfeszültségű elektromos berendezések állapotát.
Boban Stevanović, a Belügyminisztérium rendkívüli helyzetekkel megbízott stábjának munkatársa: „A tüzek leggyakoribb okai a gondatlanság, a figyelmetlenség, a meghibásodott elektromos és egyéb berendezések, valamint a hivatalos szervek által nem bevizsgált eszközök használata. Egyes esetekben fennállhat a szándékosság is.”

Gyakori a tűz a lakóépületekben Szerbiában

Gyakran keletkezik tűz a lakóépületekben Szerbiában.

Az év eleje óta
17 500 tűzeset
történt Szerbiában.
Az év eleje 2020. január volt.
Az év eleje óta
a 17 500 tűzeset közül
5000 tűzeset
a lakóépületekben
történt Szerbiában.
A tűzesetek sokszor
télen, a fűtési szezon
idején történnek.
Nem szabad a fűtőtesteket
felügyelet nélkül hagyni.
Fűtőtest például
az olajradiátor,
az elektromos
melegítő.
Nemrég Belgrádban
történt tűzeset
1 lakóépületben.
Belgrád Szerbia fővárosa.
A belgrádi lakóépületben
felrobbant a kazán.
A rendőrség azt vizsgálja,
hogy mi miatt
robbant fel a kazán
a belgrádi lakóépületben.
Érkeznek a hidegek,
és a fűtési szezon.
Most már ellenőrizni kell
a kéményeket
és a fűtőtestek
állapotát.
Fűtőtest például
az olajradiátor,
az elektromos
melegítő.
Ezeket a berendezéseket
mindig ki kell húzni
az áramból,
ha nem vagyunk otthon.


Javult a járványügyi helyzet az oltásoknak köszönhetően

A vakcináknak köszönhetően az utóbbi hetekben javult a járványügyi helyzet Szerbiában - jelentette ki Darija Kisić Tepavčević, a koronavírus-járvány kezelésével megbízott válságstáb tagja.

A szakember közölte: bár az ünnepi időszak hordoz némi kockázatot a járvány terjedése szempontjából, a legtöbb ember lelkiismeretesen és felelősségteljesen viselkedett, valamint nagyon sokan vannak már beoltva is.
Szerbiában eddig 3 millió 620 ezer vakcinát adtak be, 2 millió 50 ezren kapták meg az első dózist, közülük 1 millió 570 ezren már a másodikat is.

Javult a járványügyi helyzet Szerbiában

A koronavírus elleni védőoltásoknak köszönhetően javult a járványügyi helyzet Szerbiában.

Ezt Darija Kisić Tepavčević,
a szerbiai válságstáb tagja mondta.
Darija Kisić Tepavčević azt is elmondta,
hogy a május elsejei ünnepek és
az ortodox húsvét idején az emberek
komolyan betartották a járványügyi óvintézkedéseket.
A szerbiai válságstáb tagja szerint
azért is javult a járványügyi helyzet az országban,
mert nagyon sok ember van beoltva.
Szerbiában már több mint 1 millió ember
kapta meg a koronavírus elleni védőoltás
második adagját is.


Már megjelentek a kullancsok

Idő előtt, már február közepétől megkezdték a kullancsirtást Újvidéken. Az enyhe tél miatt a vérszívók aktivitása hamarabb kezdődött, mint általában.

Gyakorlatilag nem volt telünk, ezért kénytelenek voltunk előbb megkezdeni a permetezést - jelentette ki Dario Aćimović, a munkálatokat végző vállalat munkatársa. Az újvidéki és környékbeli közterületek többségén már elvégezték a kullancsirtást.

Megjelentek a kullancsok

Már február közepétől megjelentek a kullancsok.

Télen sokszor tavaszias
időjárás volt, ezért a kullancsok
korábban jelentek meg.
Újvidéken már megkezdték
a kullancsirtást.
Újvidék 1 nagyváros Vajdaságban.
A kullancsirtás permetezéssel történik.


Ne búsuljon, aki lemaradt - ismét igényelhető az üdülési utalvány

További hatvanezer üdülési utalványt osztanak ki Szerbiában.

Mától ismét igényelhetik a polgárok a szerbiai szálláshelyeken beváltható üdülési utalványokat, ugyanis a nagy érdeklődésre való tekintettel a kormány további 300 millió dinárt hagyott jóvá erre a célra - jelentette be Rasim Ljajić, idegenforgalmi miniszter. Ez azt jelenti, hogy az igénylők között további 60 ezer utalványt osztanak ki. Az igényléseket a Szerbiai Posta bármely kirendeltségében legkésőbb 30 nappal a kívánt utazás előtt kell átadni. Az 5000 dinár értékű üdülési utalványt kizárólag vendéglátóipari létesítményben lehet felhasználni szálláshely-szolgáltatásra, és legalább öt éjszakát kell ott tölteni. A felhasználók csakis lakóhelyükön kívüli idegenforgalmi célpontot választhatnak.

Még több üdülési utalványt osztanak ki Szerbiában

Szerbiában 60.000 új üdülési utalványt osztanak ki.

A mai naptól osztanak ki
még több üdülési utalványt Szerbiában.
Ma február 24-e, hétfő van.
Az üdülési utalvány 1 papír,
amivel az ember el tud utazni
1 szerbiai szálláshelyre.
Az üdülési utalványt
a szerbiai postákban lehet kérni.
1 ember csak 1 üdülési utalványt tud kérni.
Az üdülési utalvánnyal
5000 dinárt kap az ember.
Az 5000 dinárt utazásra kell elkölteni.
Az 5000 dinárt a szálláshelyre kell
elkölteni, ahol 5 éjszakát kell
aludnia az embernek.
Több mint 1500 szerbiai szálláshely
közül tudnak választani az emberek.
Az utazási utalvánnyal
az ember lakóhelyén kívül
kell hogy utazzon.
Például aki Palicson él,
az nem kérheti palicsi szálláshelyre
az üdülési utalványt.
Üdülési utalványt minden
szerbiai munkásember tud kérni.
Üdülési utalványt nem kap
az a munkásember,
aki több mint 60.000 dináros fizetést kap.
Szerbiában nagyon sok ember
kihasználja az üdülési utalványokat.


600 kilogrammnyi ruha közül lehetett válogatni

Ruhaosztási akciót szervezett a szabadkai Vöröskereszt a Bajnát helyi közösségben.

Az érdeklődők 600 kilogrammnyi gyermek és felnőtt ruházatból válogathattak. Az érintettek 9-től 13 óráig látogathatták az eseményt.
Zoran Molnar, szakmunkatárs, Vöröskereszt, Szabadka: „Évente körülbelül négy-hat ilyen jellegű akciót szervezünk, ahol személyesen részt veszünk, valamint kiszállítunk a helyi közösségekbe is, és a helyi közösségek maguk osztják ki a ruhákat. Eddig évente körülbelül 20 tonna ruhaneműt osztottunk ki, de a koronavírus-járvány idején csökkent ez a szám, azonban lassan visszatérünk ehhez a 20 tonnás mennyiséghez. Reméljük, hogy idén sikerül majd teljesíteni ezt a számot!”

Tegnap ruhaosztási akciót szervezett a szabadkai Vöröskereszt.

Tegnap február 26-a, szombat volt.
A szabadkai Bajnát helyi közösségben
volt megszervezve tegnap a ruhaosztási akció.
Az érdeklődők 600 kilogrammnyi gyermek
és felnőtt ruházatból tudtak válogatni.
Az érdeklődők tegnap délelőtt
9 órától délután 1 óráig mehettek el
ruhákat válogatni és ruhákat választani.
Zoran Molnar elmondta, hogy minden évben
4 vagy 6 alkalommal szervez ruhaosztási akciót
a szabadkai Vöröskereszt.
Zoran Molnar a szabadkai Vöröskereszt munkatársa.
Zorán Molnar elmondta, hogy nagyon sok
ember van, akinek szüksége van a ruhákra.
Zorán Molnár reméli, hogy a szabadkai Vöröskereszt
idén is sok ruhát tud kiosztani
és sok szegény sorsú embernek tud majd segíteni.
Idén 2022 van.
A Vöröskereszt 1 olyan szervezet,
amely támogatja és segíti a szegény sorsú embereket.


Hogyan kell igényelni a 100 eurót?

A nyugdíjasoknak és azoknak, akik pénzügyi szociális segélyt kapnak, automatikusan átutalja a kormány az ígért 100 eurót, a többieknek igényelniük kell. Lássuk, hogyan tudunk jelentkezni a segítségre!

Míg a nyugdíjasok és a szociális segélyből élők automatikusan megkapják a kormány által ígért 100 eurót is. Május 15-én kezdik el a kifizetéseket - mondta el a szerb pénzügyminiszter. Siniša Mali hozzátette, a többi nagykorú szerb állampolgár május 15-e és június 5-e között jelezheti igényét erre az összegre. Ennek két módja van. Vagy telefonon, vagy pedig a kincstár, azaz az Uprava za trezor oldalán, online igényelhetik a pénzösszeget.
Siniša Mali szerb pénzügyminiszter kifejtette: „A folyamat nagyon egyszerű. Nem tart egy percnél tovább. Csak egy percre van szükség. Két módon jelentkezhetnek a polgárok: a kincstár honlapján keresztül, tehát online, az interneten, illetve a telefonos központon keresztül. Mindkét esetben három, illetve négy adatot kell megadni. A nevet és a vezetéknevet, a személyi számot, a személyi igazolvány számát, és azt bankot, ahova szeretnék, hogy a kifizetés megtörténjen.”
A tárcavezető hozzátette, amennyiben a jelentkezőnek van számlája valamelyik bankban, akkor arra a számlára érkezik meg a pénz, amennyiben pedig nincs, akkor csak meg kell mondani, hogy melyik bankban nyisson neki az állam számlát, amelyre majd befizetik a 100 euró dinár ellenértékét.
Valószínűleg a polgárok többsége az online igénylés mellett dönt majd, mert az csak egy percig tart, míg a telefonos jelentkezésnél a polgároknak le kell diktálniuk az adataikat – tette hozzá a miniszter: „Automatikusan felvétel készül az önök adatairól, ami utána automatikusan bekerül az adatbázisba. Ami a kapacitásokat illeti, nem számítok semmiféle gondra, maximálisan fel fogunk készülni erre, illetve már most fel vagyunk készülve. Az ígéretet, amit tettünk, be is tartjuk, és minden szerbiai állampolgárnak, aki igényli, kifizetjük a száz eurót.”
A pénzügyminiszter azt mondta, az igény leadására azért van szükség, mert már hetek óta tart a kampány egyesek részéről, akik szerint nem kell mindenkinek megkapnia ezt az összeget, mert nem igazságos az, hogy mindenki megkapja. Siniša Mali kiemelte, így ezzel a jelentkezéssel, az kapja meg, aki szeretné, aki pedig nem akarja a száz eurós segítséget, egyszerűen ne jelentkezzen. Az állam ezen támogatása is a szerb gazdaság újraindítását szolgálja - tette hozzá Mali.

A 100 eurós támogatás igénylése

A szerb állam minden nagykorú szerb állampolgárnak 100 eurós támogatást ad.

A koronavírus általi nehézségek
miatt kap 100 eurós segélyt
minden nagykorú
szerb állampolgár.
Nagykorú az,
aki betöltötte
a 18. életévét.
100 euró az 11.800 dinár.
A 100 eurós segélyt
május 15-én kezdik
kifizetni.
A nyugdíjasok és
azok, akik
pénzügyi szociális
segélyt kapnak,
automatikusan megkapják
a 100 eurós segélyt.
A többi szerb állampolgár
akkor kapja meg
a 100 eurós segélyt,
ha azt igényli.
Május 15-e és június 5-e között
kell jelezni azt,
hogy igényeljük-e
a támogatást.
A támogatást 2 féle módon
lehet igényelni.
Telefonon keresztül
vagy interneten keresztül.
A támogatás igénylését
ezen az internetes oldalon
kell majd jelezni:
https://www.trezor.gov.rs/src/
A támogatásért való
jelentkezésnél
meg kell majd adni
a nevet és a vezetéknevet,
a személyi számot
a személyi igazolvány számát (JMBG),
és azt a bankot,
ahova kérjük, hogy küldjék
az összeget.
Ha az embernek van
számlája valamelyik
bankban, akkor arra
a számlára érkezik
majd a pénz.
Ha valakinek nincs
számlája 1 bankban sem,
akkor meg kell mondani,
hogy melyik bankban
szeretnénk a számlát,
és a szerb állam
nyitni fog 1 számlát,
ahova küldi majd a pénzt.
A külföldön élő
nagykorú szerb állampolgárok
is megkapják
a 100 eurós támogatást.
A külföldön élő
szerb állampolgároknak is
jelezniük kell,
ha igényelni akarják
a segélyt.
A külföldön élő
szerb állampolgároknak is
telefonon keresztül
vagy interneten keresztül
kell jelezniük azt,
ha igénylik a pénzt.
Akinek nem kell
a 100 eurós támogatás,
az ne jelentkezzen
telefonon keresztül sem
vagy interneten keresztül sem.


Holnapig lehet leadni a fegyvereket

Szerbiában még ma és holnap lehet jogi következmények nélkül átadni az illegálisan tartott fegyvereket a rendőrségnek. Az akció kezdete óta egy hónap telt el.

Bojana Otović Pjanović, a Belügyminisztérium illetékese elmondta, hogy ez idő alatt 57 ezer 651 fegyvert, 20 ezer 451 robbanószert, valamint 2 millió 692 ezer 641 lőszert vettek át. Emlékeztette a polgárokat, hogy most még büntetőjogi felelősségre vonás nélkül szolgáltathatják be a polgárok fegyvereiket, még személyes adataikat, illetve a fegyver származását sem kell megadniuk. Az érintetteknek arra is van lehetőségük, hogy lakcímükön adják át a fegyvereiket a rendőrségnek. Csak azoknak a fegyvereknek a leadásánál van szükség az adatokra, amelyek a tulajdonos halála után maradtak a családi háztartásban, ott a vonatkozó törvény egyértelmű.
„Lehet, hogy a polgárok ezt nem tudták, vagy voltak bizonyos félelmeik, esetleg kötődtek valamelyik fegyverhez tudván, mennyit jelentett az elhunyt tulajdonosnak. A törvényes határidő 45 nap arra, hogy a fegyvert átadják a tulajdonos utolsó lakcíme szerint. Ezt a polgárok, nem megyünk bele miért, de nem tették meg, ami megmutatkozott a legalizációs eljárás során. Csak ezeknek a polgároknak az adataira van szükség, mivel a lőszerekről és fegyverekről szóló törvény előírja, hogy a tulajdonos legutóbbi lakcíme szerint kell átadni. Tehát nekik meg kell adniuk az adataikat, mert a fegyvert megőrzésre adják le a legközelebbi rendőrállomáson.”

Holnapig lehet leadni a fegyvereket

Még ma és holnap lehet bármilyen következmény nélkül leadni az illegálisan tartott fegyvereket.

Ma június 7-e, szerda van.
Holnap június 8-a, csütörtök lesz.
Az illegálisan tartott fegyvereket
a szerbiai rendőrségnek kell leadni.
Illegálisan tartott fegyver azt jelenti,
hogy engedély nélkül tart valaki magánál
vagy otthonában fegyvert.
Már 1 hónapja tart a fegyverleadási akció az országban.
Ez idő alatt 57 ezer 651 fegyvert,
20 ezer 451 robbanószert,
valamint 2 millió 692 ezer 641 lőszert vettek át
a szerbiai rendőrök.
Ma és holnap még büntetőjogi felelősségre vonás nélkül
adhatják le a lakosok fegyvereiket.
Ez azt jelenti, hogy nem jár semmilyen büntetés azért,
mert illegálisan tartották maguknál a fegyvereket.
A lakosoknak ma és holnap még a személyes adataikat
és a fegyver származását sem kell megadniuk.
A lakosoknak arra is van lehetőségük,
hogy lakcímükön adják át a fegyvereiket a rendőrségnek.
Csak azoknak a fegyvereknek
a leadásánál van szükség az adatokra,
amelyek a tulajdonos halála után maradtak
a családi háztartásban.


Sikeres volt a szabadkai Vöröskereszt akciója

Humánus karácsony elnevezéssel véradási akciót tartottak Szabadkán a Vöröskereszt székházában. 47 önkéntes jelentkezett a megmozdulásra.

A mai véradási akció egy országos kampány keretében valósult meg. Az eseményen a szabadkai Közegészségügyi Intézet és a Szabadkai Egészségház munkatársai is jelen voltak, így az érdeklődők a cukor- illetve koleszterinszintjüket is megmérethették, valamint a vérnyomásmérés után orvosi tanácsokat is kaphattak. A véradókkal érkezett gyermekek ajándékcsomagot kaptak és fényképezkedhettek a Mikulással. A következő véradási akciót márciusban tartják.
Sebők Zsolt a szabadkai Vöröskereszt szakmunkatársa kiemelte: „Az alapgondolata az akciónak az volt, hogy az emberek eljönnek családostól, tehát a véradók elhozzák a gyermekeiket. Ezért lett ez úgy megszervezve és a gyerekekhez is lett igazítva. A mai napon van télapónk is és ez mind annak az érdekében, hogy a gyerekek lássák, hogy a véradás az jó, evvel segíthetnek és amikor felnőnek látva a jó példát a szülőktől, nekik is az általános kultúrájuknak a részévé váljon.”

Humánus karácsony elnevezéssel véradási akciót tartottak ma Szabadkán.

Ma december 10-e, szombat van.
A véradási akciót Szabadkán
a Vöröskereszt székházában tartották meg.
A mai véradási akció sikeres volt,
mert 47 önkéntes adott vért.
A véradás mellett az önkéntesek
vérnyomásmérés után orvosi tanácsokat is kaphattak.
A véradók elvihették a gyerekeiket is az akcióra.
A gyerekek találkozhattak a Mikulással
és ajándékcsomagot is kaptak.
A gyerekeknek is meg kell tanulniuk,
hogy milyen fontos és jó dolog a véradás.
Vért minden egészséges felnőtt adhat.
Véradással akár 3 emberi életet meg tudunk menteni.
A következő véradási akciót
márciusban tartja a Vöröskereszt.


Minden marad a régiben

Minden jelenleg érvényes járványügyi intézkedés megmarad, újakról nem döntött a válságstáb - mondta az ülést követően Darija Kisić Tepavčević.

Szerbiai munkaügyi minisztere, a szerbiai válságstáb tagja azt nyilatkozta, az eddigi intézkedések eredményesek, az embereket pedig továbbra is az oltakozásra kell buzdítani. Újságírói kérdésre Kisić Tepavčević azt mondta, a válságstáb egyhangú döntést hozott, mivel szavai szerint a szakorvosok és a stáb többi tagjai egységesen állnak az egyik oldalon, a másikon pedig a vírus, amely ellen tovább kell harcolnunk.
Az ülésen elemezték a jelenlegi járványhelyzetet, amely egyelőre nem tette szükségessé a médiában megjelent híreszteléseket, miszerint a védettségi igazolásokat kiterjesztenék a nap 24 órájára, valamint, hogy megtiltják a szabadtéri szilveszterezéseket. A munkaügyi miniszter hozzátette: szilveszter éjszakáján nagymértékben fokozzák majd a vendéglátóipari létesítmények ellenőrzését, mivel a szervezett újévvárásokon csak a védettségi igazolással rendelkezők vehetnek részt. Minden egyéb az emberek egyéni felelősségvállalásán múlik - szögezte le Darija Kisić Tepavčević. Végül felhívta a lakosság figyelmét, hogy mindenki mielőbb oltassa be magát.
„Tisztában kell lennünk azzal, hogy a vírus jelen van, és azzal is, hogy néhány nappal ezelőtt megjelent nálunk is az omikron vírusvariáns, amely az eddigi tapasztalatok alapján jóval gyorsabban terjed, mint a korábbról ismert koronavírus-variánsok. Még mindig nincsenek komolyabb klinikai kutatások ezzel kapcsolatban, bár megfigyelhető, hogy a fertőzöttek többségénél enyhébbek a tünetek. Viszont ha sok a fertőzött, akkor viszonylag több esetben léphet fel súlyosabb klinikai kórkép. Amikor mindent összegeztünk, vagyis azt, hogy milyen volt az elmúlt hetek járványügyi helyzete, azt tudtuk leszögezni, hogy minden jelenlegi óvintézkedést továbbra is be kell tartani.”

Nem lesznek újabb szigorítások

Tegnap délután megbeszélést tartott a szerbiai válságstáb.

Tegnap december 28-a, kedd volt.
Minden jelenleg érvényes járványügyi
szigorítás megmarad az országban.
Újabb szigorításokról nem döntött tegnap
a szerbiai válságstáb.
A szerbiai válságstáb tagjai szerint
az eddigi szigorítások eredményesek,
ezért nem kell újabb szigorításokat bevezetni Szerbiába.
A szerbiai válságstáb tagjai szerint
továbbra is nagyon fontos, hogy mindenki
felvegye a koronavírus elleni védőoltást.
A szerbiai válságstáb szerint nem szükséges
24 órára meghosszabbítani
a védettségi igazolások használatát.
A szerbiai válságstáb nem tiltotta meg
a szabadtéri szilveszterezések megszervezését sem.
Szilveszter éjszakáján szigorúan ellenőrizni fogják
a vendéglátóipari egységeket.
Szilveszter éjszakája december 31-én lesz.
Vendéglátóipari egység például a kávézó,
az étterem, a szórakozóhely.
A szervezett újévvárásokon csak azok
vehetnek részt, akiknek van védettségi igazolásuk.
A védettségi igazolás megmutatja,
hogy az ember felvette a koronavírus elleni vakcinát.
A védettségi igazolás megmutatja,
hogy az ember volt már koronavírusos beteg.
A szerbiai válságstáb tagjai elmondták,
továbbra is fontos betartani
a koronavírus elleni óvintézkedéseket.
Ilyen óvintézkedés például a maszk viselete,
a távolságtartás és a gyakori kézfertőtlenítés.


Mától fokozott közúti ellenőrzésre kell számítani a szerbiai utakon

A közlekedési rendőrség december 9-e és 15-e között végez ellenőrzéseket.

A belügyminisztérium tájékoztatása szerint az alkohol és a pszichoaktív szerek hatása alatt történő gépjárművezetés lesz a középpontban. Az ellenőrzést a TISPOL nemzetközi akció keretében folytatják. Az év eleje óta több mint 42 ezer gépjárművezetőt zártak ki a forgalomból ittas vezetés miatt. Közülük 1700-an teljesen részegen vezettek. Kábítószer hatása alatt történő gépjárművezetés miatt pedig 350 sofőrt távolítottak el az utakról - emelte ki Nebojša Arsov, a közlekedési rendőrség vezetője.
„Minden hónapban mintegy 180 olyan közlekedési baleset történik, amely során a sofőr vérében több mint 1,2 ezreléknyi alkoholszintet mérnek. Ez még mindig óriási szám. Csak, hogy említsem, havonta több mint hatvan balesetben a sofőr véralkoholszintje meghaladta a két ezreléket.”

Közúti ellenőrzések a szerbiai utakon

A közlekedési rendőrség közúti ellenőrzéseket tart a szerbiai utakon.

A közúti ellenőrzések
december 9-től 15-ig tartanak.
December 9-e ma van.
December 15-e vasárnap lesz.
A közlekedési rendőrök ellenőrzik
a járművek sofőrjeit.
Jármű például az autó, a motor,
a kamion, a busz.
A közlekedési rendőrök megbüntetik
a sofőrt, aki alkoholt ivott.
A közlekedési rendőrök megbüntetik
a sofőrt, aki drogot fogyasztott.
Alkohol ivása vezetés előtt
és közben is tilos.
Drog fogyasztása mindig tilos.
Sok közlekedési baleset
történik Szerbiában az alkohol
és a drog fogyasztása miatt.
A rendőrök azért ellenőrzik a sofőröket,
hogy kevesebb közlekedési baleset
történjen Szerbiában.


Módosult a Szülőföldön magyarul oktatási-nevelési támogatás átadásának határideje

A pályázók október 30-ig adhatják át a támogatáshoz szükséges dokumentumokat. Az igénylés módja viszont nem módosult, csupán a határidő változott.

A szükséges űrlapot személyesen átvehetik a szülők a CMH irodába illetve annak honlapjáról is letölthető. A begyűjtött iratokat szintén személyesen a CMH irodában, vagy postán tudják benyújtani.
Bús Ottó, koordinátor, CMH: „Első lépésben ki kell tölteni a kérelmet, amit a CMH irodájában személyesen át lehet venni, de a honlapunkról is le lehet tölteni, a www.cmh.org.rs honlapról az adatlapot le tudják tölteni. Kell hozzá egy iskolalátogatási igazolás. Nagyon fontos, hogy ez a mostani iskolaévekre vonatkozik. Jó lenne, ha ebben az iskolaévben be tudnák szerezni az iskolalátogatási igazolást. Jóllehet október 30- ig lehet majd pályázni, de szeptembertől az már egy másik iskolaév lesz. Nyilván kell még ez mellé igazolni az igazolatlan órák számát, de hát ezt már a pályázók nyilván tudják, mert ez nem újdonság. Ez régóta van. Kell hozzá még egy születési anyakönyvi kivonat, a gyermek születési anyakönyvi kivonata és a pályázó szülő érvényes személyi igazolványa.”
A Szülőföldön magyarul pályázati felhívás ide kattintva érhető el.

Változott a Szülőföldön magyarul támogatás határideje

Meghosszabbították a Szülőföldön magyarul támogatás átadásának határidejét.

A pályázók október 30-ig
adhatják be
a szükséges dokumentumokat
a CMH irodába.
CMH iroda több
városban is van.
CMH iroda van például
Szabadkán, Zomborban,
Zentán és Újvidéken is.
A Szülőföldön magyarul
támogatáshoz
 űrlapot kell kérni
a CMH irodából.
Az űrlapot személyesen
a CMH irodában is
lehet kérni a szülőknek.
Az űrlapot interneten
keresztül is
le tudják tölteni a szülők.
A CMH iroda
internetes oldala,
ahol le lehet tölteni
az űrlapot,
az a következő:
www.cmh.org.rs
A begyűjtött dokumentumokat
a szülőknek be kell
vinni a CMH irodába.
A begyűjtött dokumentumokat
a szülők postán keresztül is
be tudják küldeni
a CMH irodába.
Még több információ
a Szülőföldön magyarul
támogatásról
itt lehet olvasni:
https://bgazrt.hu/wp-content/uploads/palyazati_kiirasok/szulofoldon_magyarul/2020/Felhivas_vajdasag_20201030.pdf
Ezt a címet kell beírni
az internet keresőbe.


A szakemberek egyetértenek: szigorítani kell

A stáb kedden ismét összeül, és elemzik a jelenlegi helyzetet.

Az orvosok és a szakemberek véleménye egyértelmű: szigorítani kell az intézkedéseken annak érdekében, hogy lassítani lehessen az omikron variáns terjedését - erről beszélt a szerb közmédiának adott interjújában dr. Branislav Tiodorović járványügyi szakember, a válságstáb tagja. Ahogyan arról korábban mi is hírt adtunk, a stáb kedden ismét összeül, és elemzik a jelenlegi helyzetet. Tiodorović szerint a covid-igazolások egész napra vonatkozó kiterjesztése lenne a helyes döntés. Hozzátette, ugyanakkor, hogy amennyiben reálisak akarunk lenni, felvetődik az a kérdés, hogy ebben a jelenlegi politikai, gazdasági környezetben és a szilveszteri ünneplések előtt vajon helytálló-e csak a vendéglátóipari egységek esetében hosszabbítani a covid-igazolások használati idején.
Dr. Branislav Tiodorović, járványügyi szakember: „Reálisnak kell lennünk. Egyrészt, nekünk mindannyiunknak, akik az orvosi részét képezzük a stábnak, és azoknak is, akik nem tagjai, de valamilyen módon foglalkoznak a járvánnyal. Egyértelmű, és egységes az álláspontunk: szigorúbb intézkedéseket kell hozni annál, mint amilyenek most érvényben vannak, például 24 órásra kiterjeszteni a covid-igazolások használatát és hasonló döntések.”

A szakemberek szerint szigorítani kell

A szerbiai válságstáb kedden tart megbeszélést a jelenlegi járványhelyzetről.

Kedd december 28-a, holnap lesz.
A szerbiai válságstáb tagjai szerint
szigorításokat kell bevezetni Szerbiában.
Az orvosok szerint azért kellenek a szigorítások,
hogy lelassítsák az omikron variáns terjedését.
Az omikron variáns a koronavírus egyik változata.
Dr. Branislav Tiodorović szerint
a covid-igazolásokat egész napra kötelezővé kellene tenni
az országban.
Dr. Branislav Tiodorović 1 szerb járványügyi orvos
és a szerbiai válságstáb tagja.
A covid-igazolás azt mutatja,
hogy az ember felvette a koronavírus elleni védőoltást.
A covid-igazolás azt mutatja,
hogy az ember volt már koronavírusos.
Közeleg az év utolsó napja, amikor
az emberek együtt ünnepelnek, szórakoznak.
A nagy gyülekezések alkalmával tud
terjedni legjobban a koronavírus.
A szerbiai válságstáb tagjai szerint
ezért lesz szükség a szigorításokra.
Az év utolsó napja december 31-én, pénteken lesz.


Nem romlott az állapota Pál Gajódi Olivérnek, az SMA1-ben szenvedő bajmoki kisfiúnak. Édesanyja a Pannon RTV-nek megerősítette, téves információk jelentek meg a sajtóban.

A kisfiú gépi lélegeztetésre szorul, de ez nem újdonság, egy ideje ez már így van. Ennek ellenére az elmúlt napokban az édesanyja jó hírekről is beszámolt, miszerint Olivér súlya gyarapszik, a kisfiú egyre mozgékonyabb.
Pál Gajódi Olivér állapotán egy több mint 2 millió euróba kerülő gyógyszer segíthet. A gyűjtés már nemzetközi szinten zajlik, jelenleg 416 ezer eurónál tart. A segítésnek számos módja van, a legegyszerűbb, ha sms-ben elküldik a 848-as kódot a 3030-as számra. Az sms 200 dinárba kerül.
Gajódi Tímea, Bajmok: „Olivérnek az állapota stabil, napról napra jobban van, gyarapodott a súlya is, erősödött. Jókedvű, mosolygós, nagyon sokat fejlődött az állapota. Még mindig a lélegeztetőgépen van, amit már tudtunk is, előbb is, szóval már fél éve lassan. Úgyhogy egyelőre abban még nem volt változás. Körülbelül még egy évünk maradt, hogy a pénz összejöjjön, de minél előbb összejönne a pénz, annál jobb lenne. Azért, mert úgy mondják, ha előbb megkapja a génterápiás kezelést, akkor az sokkal, sokkal jobb lenne neki.”

Nem igaz a hír, ami szerint rosszabb lett az állapota Pál Gajódi Olivérnek.

Olivér édesanyja
a Pannon RTV-nek
elmondta, hogy
Olivérnek nem romlott
az állapota,
egyre jobban gyarapszik
Olivér súlya,
és egyre mozgékonyabb
a beteg kisfiú.
Olivér gépi lélegeztetőn
van már több hónapja.
Olivérnek súlyos betegsége van.
Olivér 1 bajmoki kisfiú.
Bajmok 1 város Vajdaságban.
Olivér betegségének a neve
gerinc eredetű izomsorvadás.
A gerinc eredetű izomsorvadás
nagyon veszélyes betegség.
Olivér jelenleg is
kórházban van.
Olivérnek gyógyszerekre
van szüksége.
A gyógyszerek nagyon drágák.
A drága gyógyszer tudja
meggyógyítani Olivért.
Pénzzel lehet segíteni
Olivér gyógyulását.
SMS üzenetet is lehet
küldeni Olivér gyógyulására.
A 3030 számra kell
küldeni az SMS-t.
A szövegbe a 848 számot
kell írni.
Az SMS ára 200 dinár.
Sokan akarnak
segíteni Olivérnek
már több országból is.
Segítsünk Olivérnek,
hogy minél előbb
meggyógyuljon!


Szeptemberben folytatódik a Vedd el a számlát, és nyerj! játék

Őszig is érdemes gyűjteni a számlákat, mert azok is részt vesznek az állami nyereményjáték sorsolásán.

Véget ért a Vedd el a számlát, és nyerj! elnevezésű játék Szerbiában. Az utolsó húzás szombaton volt, két belgrádi lakást sorsoltak ki. A szerencsés nyertesek a kulcsokat is kézhez kapták. Egyikük 636 dináros kártyás fizetéssel egy háromszobás lakást, míg másikuk mintegy tízezer dinár értékű vásárlásért egy négyszobás duplex lakást tudhat magáénak.
Siniša Mali szerb pénzügyminiszter felhívta a figyelmet, gyűjtsék továbbra is a számlákat, és küldjék azokat, hiszen szeptemberben folytatódik a játék.

Szeptemberben újra Vedd el a számlát, és nyerj!

Szeptemberben folytatódik a Vedd el a számlát, és nyerj! nevű játék.

Ez azt jelenti, hogy szeptemberig érdemes gyűjteni a számlákat.
A szeptemberig gyűjtött számlák is részt vesznek
az állami nyereményjáték sorsolásán.
Júniusban véget ért a Vedd el a számlát, és nyerj!
elnevezésű játék Szerbiában.
Az utolsó húzás szombaton volt.
Szombat június 8-a volt.
A szombati sorsoláson 2 belgrádi lakást sorsoltak ki.
A szerencsés nyertesek a lakások kulcsait is kézhez kapták.
Siniša Mali szerb pénzügyminiszter felhívta
a lakosok figyelmét, gyűjtsék továbbra is a számlákat,
és küldjék azokat, mert szeptemberben folytatódik a játék.
A játék célja a szürkegazdaság elleni küzdelem.
Szürkegazdaság az, amikor például 1 vállalat
nincs bejelentve az állam felé,
ezért nem fizetnek adót.
A szürkegazdaságban nem adnak számlát a vásárlóknak.
A Vedd el a számlát, és nyerj! nyereményjátékban
a számlákat továbbra is
mobilos alkalmazáson keresztül kell majd küldeni.


A belgrádiak lélegzik a legszennyezettebb levegőt Európában

Szennyezett volt a levegő tavaly Szerbia szinte minden városa felett, derül ki az országos Környezetvédelmi Ügynökség adataiból.

A levegő porrészecske tartalmát Szerbiában csak 12 városban mérik és mindössze hét önkormányzat fogadott el levegőminőséget javító tervezetet. Egyébként PM 2,5-ös nagyságú részecskéket Szabadkán, Nagybecskereken, Šabacon, Loznicán, Leskovacon, Kraljevóban, Kruševacon, Vranjében nem mérnek.
A légszennyezettségnek köszönhetően Szerbiában évente mintegy 12 ezer korai halálesetet jegyeznek – áll a népegészséget figyelő legújabb kormánydokumentumban.
Ennek javítása érdekében a szerb kormány egy stratégiai dokumentumot fogadott el, amely előirányozza a levegőminőség javítását célzó intézkedéseket a 2023 és 2030 közötti időszakban. Az akcióterv megvalósítására 2,6 milliárd euróra lesz majd szükség.

Szennyezett a levegő Belgrádban

A belgrádi emberek lélegzik a legszennyezettebb levegőt Európában.

Belgrád Szerbia fővárosa.
Európa 1 kontinens, ahol több ország van.
Tavaly szennyezett volt a levegő
Szerbia szinte minden városában.
Tavaly 2022 volt.
A légszennyezettség nagyon káros
az emberek egészségére.
A légszennyezettség miatt Szerbiában
minden évben 12 ezer korai haláleset történik.
A levegőminőség javítása érekében
a szerb kormány 1 tervezetet fogadott el,
ami 2023 és 2030 közötti időszakra szól.


Egész pontosan kik igényelhetik a 100 eurót?

A 100 eurós támogatásra jogosult legfiatalabb polgárok azok, akik 2022. január 13-án, vagyis ma töltik be a 16. életévüket, a legidősebbek pedig azok, akik január 14-én töltik be a 30. életévüket.

Így rendelkezik az új törvény, amely a 16 és 29 év közötti fiatalok állami támogatásának folyósítását szabályozza.
A száz euró igénylésének feltétele minden fiatal számára a személyi igazolvány megléte.
A pénzügyi támogatásról szóló törvény január 12-én, szerdán jelent meg a Hivatalos Közlönyben, és a megjelenést követő napon, ma lép hatályba. Ez gyakorlatilag azt jelenti, hogy aki ma töltötte be a 30. életévét, az már nem igényelheti a 100 eurós állami támogatást. Aki viszont csak egy nappal később, azaz holnap tölti be a 30. születésnapját, annak jár ez az összeg, hiszen a törvény hatálybalépésének napján még 29 éves.
Az alsó határt tekintve, a 100 euró nem jár azoknak, akik január 13-án még nem töltötték be a 16. életévüket.

Kik igényelhetik a 100 eurót?

A szerb állam 100 eurós támogatást ad minden 16 év és 29 év közötti szerbiai fiatalnak.

A 100 eurós támogatásra a fiataloknak
jelentkezniük kell az interneten keresztül.
Az állami kincstár internetes oldalán
kell jelentkezniük a támogatásra a szerbiai fiataloknak.
A jelentkezést január 15-től január 30-ig
tehetik meg a szerbiai fiatalok.
Holnap január 15-e, szombat lesz.
Azt, hogy pontosan kik és hogyan igényelhetik
a 100 eurós támogatást a következő sorokban leírjuk.
Azok a szerbiai állampolgárok,
akik 2022. január 13-án betöltötték
a 16. életévüket már jelentkezhetnek
a 100 eurós állami támogatásra.
Január 13-a tegnap, csütörtökön volt.
Azok a szerbiai állampolgárok
akik január 14-én töltik be a harmincadik életévüket
még jelentkezhetnek az állami támogatásra.
Ma január 14-e, péntek van.
Például aki tegnap töltötte be
a harmincadik életévét az már nem jelentkezhet
az állami támogatásra.
Például aki ma tölti be a harmincadik életévét,
az még jelentkezhet az állami támogatásra.
A támogatás nem jár azoknak,
akik január 13-án még nem töltötték be a 16. életévüket.
Január 13-a tegnap volt.
A 100 eurós támogatásra való jelentkezéskor
szükség lesz a személyi igazolványra.


Elmarad az idei nyári napközi Palicson

A járványhelyzetre való tekintettel a Palics Magyar Művelődési Egyesület nem tartja meg a júliusra tervezett napközit.

A gyerekek türelmét és a szülők megértését kérik. Az egyesületben abban bíznak, hogy augusztusban már lehetőségük lesz napközizni a palicsi gyerekekkel.

Elmarad a nyári napközi Palicson

Elmarad a júliusi nyári napközi Palicson.

A koronavírus-járvány miatt
marad el a júliusi
napközi tábor Palicson.
A szervezők kérik
a gyerekek és a szülők
megértését.
A szervezők abban
reménykednek,
hogy augusztusban
meg tudják tartani
a nyári napközit Palicson.


Egyelőre nem lehetnek enyhítések

A jelenlegi járványhelyzetben még csak vitatkozni sem lehet arról, hogy kinyissanak-e a kávézók, az éttermek és a bevásárlóközpontok - mondta dr. Srđa Janković a Szerbiai RTV műsorában.

A járványügyi szakember szerint előbb stabilizálódnia kell az epidemiológiai helyzetnek, amitől még távol állunk, hiszen a kórházakban egyre több a covid-beteg. Most még értelmetlen az enyhítésekről beszélni - hangsúlyozta. Annyira bizonytalan a helyzet, hogy még csak előrejelezni sem lehet, mikor érkezik meg a javulás - tette hozzá az immunológus. Mindenki arra vár, hogy csökkenjen az új koronavírus-fertőzöttek száma, de hogy ez mikor következhet be, nem tudni.

Még nem lehet enyhíteni a szigorításokon Szerbiában

A jelenlegi járványhelyzetben még nem lehet enyhíteni a szigorításokon Szerbiában.

Még mindig nagyon sok
a koronavírusos beteg az országban.
A rossz járványügyi helyzet miatt
továbbra is zárva kell, hogy legyenek
a kávézók, az éttermek és
a bevásárlóközpontok is Szerbiában.
Ezt dr. Srđa Janković, járványügyi orvos mondta.
A járványügyi orvos azt is elmondta,
hogy ahhoz, hogy enyhítsenek
a szigorításokon, kevesebb betegnek
kell lennie az országban.
Az orvos szerint jelenleg
egyre több a koronavírusos beteg
a szerbiai kórházakban is.
Az orvos szerint még nem lehet tudni,
hogy mikor lesz javulás Szerbiában.
Az orvos szerint nem lehet előre
megmondani, hogy mikor enyhíthetnek
a szigorításokon.


Kisić Tepavčević: Rajtunk múlik, hogy mikor térhetünk vissza a normális kerékvágásba

Jól halad a vakcináció Szerbiában, de nem szabad elengednünk magunkat - nyilatkozta a Szerbiai RTV műsorában Darija Kisić Tepavčević.

A köztársasági válságstáb tagja szerint továbbra is rajtunk és a járványügyi intézkedések betartásán múlik, hogy mikor térhetünk vissza a normális kerékvágásba. A koronavírus-fertőzöttek száma ismét növekszik. Félelemre ad okot, hogy a teleléseken nem tartják be a járványügyi szabályokat, emellett illegális összejöveteleket is szerveznek, ahol sokkal több ember tartózkodik a megengedettnél - mondta Kisić Tepavčević.
Az oltottsági arányt tekintve Szerbia a hetedik a világon és második Európában. Izrael, a Seychelle-szigetek, az Egyesült Arab Emírségek, az Egyesült Királyság, az Amerikai Egyesült Államok és Bahrein után Szerbia a hetedik helyen áll a világon az egymillió lakosra jutó beoltottak száma alapján. Európában a lakosság számához viszonyítva csak az Egyesült Királyságban oltottak be több lakost, mint Szerbiában. Eddig az országban az oltások száma összesen 945.989, beleértve az első és a második dózist is.

Fontos az óvintézkedéseket továbbra is betartani

Darija Kisić Tepavčević azt mondta, hogy az embereken múlik, hogy mikor térhetünk vissza a koronavírus nélküli élethez.

Darija Kisić Tepavčević
a szerbiai válságstáb tagja.
Darija Kisić Tepavčević azt mondta,
hogy nem szabad az embereknek
elengedniük magukat.
Ez azt jelenti, hogy továbbra is
fontos, hogy minden ember
betartsa a koronavírus elleni
óvintézkedést.
Ilyen például a maszk viselése,
a távolságtartás,
a gyakori kézmosás
és kézfertőtlenítés.
A válságstáb tagja azt is
mondta, hogy jól halad
a koronavírus elleni védőoltások
beadása az országban.
Darija Kisić Tepavčević szerint
újra növekszik
a koronavírusos betegek száma
Szerbiában.
Ez azért van, mert sokan
nem tartják be a járványügyi szabályokat
a teleléseken vagy sokszor
illegális bulikat tartanak.
Illegális bulikat tilos tartani,
mert sok fiatal jön össze,
és sokan elkaphatják a koronavírust.


A magyar Nemzeti Tehetség Program által meghirdetett ösztöndíj a kimagaslóan tehetségesek, de szociálisan hátrányos helyzetű gyermekeknek segít minden évben.

Az Ady Endre-ösztöndíjra Vajdaság területéről 110 jelentkezés érkezett, végül 38 diák részesült egyszeri, 100 ezer forint értékű támogatásban. A Nemzeti Tehetség Program által meghirdetett ösztöndíjban egyébként azok a külhoni tanulók részesülhetnek, akik kimagaslóan tehetségesek, de szociálisan hátrányos helyzetűek. A pályázat helyi lebonyolítója a Vajdasági Tehetségsegítő Tanács. A diákokat a tanulmányi eredményük, a versenyeredményeik és a szociális helyzetük alapján pontozták.
Juhász Éva Luca, ösztöndíjas: „Ebből a pénzből tudok venni egy laptopot, ami sokat segít a tanulásban. Most is sok prezentációt kellett csinálnom szóval nagyon jól jön.”
Végső Kamilla, ösztöndíjas: „Nekem legjobban a szótárak beszerzésében segít és az osztálykirándulásra is jól jön ez az összeg.”
Szűcs Emese, a bírálóbizottság elnöke elmondta, hogy minden évben nagy az érdeklődés, hiszen a nehézségekkel és akadályokkal teli mindennapokban a családok küzdenek azért, hogy minden lehetőséget megadjanak gyermekeik számára.
Szűcs Emese, a bírálóbizottság elnöke, Vajdasági Tehetségsegítő Tanács: „Az ösztöndíj odaítélésének elsődleges célja, hogy támogassuk azon tanulók fejlődését, akik már eddig is kimagaslóan teljesítettek a hazai és a nemzetközi versenyeken, így az ösztöndíj révén, mint munkájuk és szorgalmuk révén még jobban, még nagyobb teret kapva tehetségük kibontakoztatására.”
Az ösztöndíj feltétele még, hogy júniusig a diákok beszámoló formájában elmondják, hogy mire is fordították a támogatást. Egyébként az elmúlt évek tapasztalatai alapján tankönyvek, sporteszközök, valamint a kirándulások költségeinek fedezésére fordították a kapott összeget.

38 vajdasági diák kapta az Ady-ösztöndíjat

Összesen 38 vajdasági diák érdemelte ki az Ady-ösztöndíjat.

A magyar Nemzeti Tehetség Program
hirdette ki idén is az Ady-ösztöndíjat.
Az ösztöndíj támogatja a kimagaslóan tehetséges diákokat
és a szociálisan hátrányos helyzetű
gyermekeknek is segít minden évben.
Az Ady-ösztöndíjra Vajdaság területéről
110 jelentkezés érkezett.
Végül 38 diák nyerte el az ösztöndíjat,
ami egyszeri, 100 ezer forint értékű támogatást jelent.
A diákokat a tanulmányi eredményük,
a versenyeredményeik
és a szociális helyzetük alapján pontozták.
Az egyik ösztöndíjas diák elmondta,
hogy a támogatásból 1 laptopot tud vásárolni,
ami nagy segítség a tanulásban.
Minden évben sok a jelentkező az Ady-ösztöndíjra.
Az ösztöndíj feltétele még,
hogy júniusig a diákok beszámoló formájában elmondják,
hogy mire is költötték a támogatást.
Az elmúlt évek tapasztalatai alapján
a legtöbb diák tankönyvek, sporteszközök
vagy a kirándulások költségeinek kifizetésére
fordították a kapott összeget.


Megjelent Szerbiában a koronavírus legújabb variánsa

Dr. Mirsad Đerlek szerint már megjelent Szerbiában a koronavírus legújabb variánsa, erre utal ugyanis, hogy ismét egyre több fertőzöttet regisztrálnak az országban.

Az egészségügyi államtitkár hangsúlyozta, hogy nincs ok pánikra, hiszen az új vírusvariánsnak könnyebb lefolyású a kórképe. Đerlek kiemelte, decemberben napi szinten ötszáz új fertőzöttet regisztráltak, ez a szám most meghaladja az ezret is.

Megjelent Szerbiában a koronavírus legújabb változata

Dr. Mirsad Đerlek szerint megjelent Szerbiában a koronavírus legújabb változata.

Ezt azért mondta, mert újra egyre több
a koronavírus fertőzött az országban.
Dr. Mirsad Đerlek a szerb egészségügyi államtitkár.
Dr. Mirsad Đerlek elmondta, nincs ok a pánikra,
mert az új változatnak
nincsenek olyan súlyos tünetei.
Az egészségügyi államtitkár elmondta,
decemberben minden nap 500 új fertőzött volt
az országban.
Most a betegek száma napi szinten több mint 1000.


Hogyan vezessünk kánikulában?

Folyadék legyen nálunk, és rendszeresen tartsunk pihenőt, ha hosszú útra indulunk.

A sofőrök a nap legmelegebb szakában lehetőleg mellőzzék a vezetést - tanácsolja a Szerbiai Autó-Motoros Szövetség. A hőség miatt csökken a koncentráció és megnő a balesetveszély is. Az illetékesek felhívják a figyelmet, hogy hosszú út esetén kétóránként mindenképpen érdemes pihenőt tartani.
A szerbiai autópályán több helyen útjavítást végeznek, így aki arra közlekedik, tegye azt fokozott óvatossággal.

Hogyan vezessünk kánikulában?

A nagy hőség miatt a sofőrök kevésbé tudnak figyelni,
ezért nagyobb a balesetveszély az utakon.
A szakemberek azt tanácsolják,
hogy a nap legmelegebb óráiban a sofőrök ne vezessenek.
Ha mégis vezetni kell a nagy hőségben,
akkor legyen elegendő folyadék a járműben.
Nyáron a legjobb folyadék a hideg víz.
Jármű például az autó, a busz, a teherautó.
A nagy hőségben a sofőrök vezetés közben
legalább minden 2 órában tartsanak pihenőt,
ha hosszú útra indulnak.
A nagy hőségben is fontos figyelmesen
és óvatosan közlekedni az utakon.


Véradási akció Vajdaságban

A jövő héten Vajdaság-szerte véradási akciókat szervez a Vajdasági Transzfúziós Intézet.

Hétfőn Versecen és Verbászon, kedden Mitrovicán és Siden, szerdán Pancsován, Újvidéken, és Zomborban, csütörtökön Nagybecskereken, Törökbecsén, Verbászon, pénteken Zentán és Begecsen lehet vért adni. Arról, hogy pontosan hol gyűjtik a vért a településeken a transzfúziós intézet honlapján, a www.transfuzija.rs-oldalon lehet tájékozódni.

Véradási akció Vajdaságban

Jövő héten több vajdasági településen is véradási akciók lesznek.

Vért adni nagyon
fontos dolog.
Véradással
életeket lehet menteni.
Hétfőn Versecen és
Verbászon lesz
véradási akció.
Hétfő december 14-e lesz.
Kedden Mitrovicán és Siden
lesz véradási akció.
Kedd december 15-e lesz.
Szerdán Pancsován, Újvidéken
és Zomborban lesz
véradási akció.
Szerda december 16-a lesz.
Csütörtökön Nagybecskereken,
Törökbecsén, Verbászon
lesz véradási akció.
Csütörtök december 17-e lesz.
Pénteken Zentán
és Begecsen lehet
majd vért adni.
Péntek december 18-a lesz.
A véradási akciók
településeken való
 pontos helyszíneit
a következő internetes
oldalon lehet megnézni:
www.transfuzija.rs
Vért minden nagykorú
egészséges
ember adhat.
Nagykorú az, aki
betölti a 18.életévét.


A bombariadók miatt egyes iskolákban távoktatást vezetnek be

Módosítják a jelenlegi oktatási modellt Szerbiában, mivel több bombariadó is volt az iskolákban - jelentette be ma reggel Branko Ružić.

Az oktatási miniszter azt mondta, azokban az intézményekben, ahol biztonságos a helyzet, a gyerekek jelenléti oktatásban vesznek részt, viszont azokban, amelyeket még nem ellenőriztek, távoktatást vezetnek be, szükség szerint online tanításban részesülnek és a tanév előbb is véget érhet.
A tegnapi bombariadók miatt nem lesznek munkaszombatok, az elmaradt tanórákat vagy a tananyag összefoglalásával, vagy hosszabbított tanítási nappal pótolják majd. Erről az iskolaigazgatók döntenek - tette hozzá Ružić.
A miniszter hangsúlyozta, az eddigi iskolai bombariadók mind hamisnak bizonyultak. Hozzátette, értékelése szerint a belügyminisztérium kitűnően végzi munkáját.
Tegnap 97 általános és több középiskolában jelentettek bombariadót. Ružić ezt pánikkeltésnek és pszichológiai háborúnak nevezte.

Távoktatást vezetnek be egyes iskolákban a bombariadók miatt.

Tegnap 97 általános és több középiskolában
jelentettek bombariadót.
Tegnap május 16-a, hétfő volt.
A bombariadók mind hamisak voltak.
Branko Ružić, szerb oktatási miniszter szerint
ezek a bombariadók
az emberek megfélemlítése miatt történtek.
Nem tudni, hogy ki jelentett bombariadót
több általános is középiskolában tegnap.
Branko Ružić azt mondta, azokban az iskolákban,
ahol biztonságos a helyzet,
ott a gyerekek továbbra is bejárnak az iskolába.
Azokban az iskolákban, ahol bombariadó volt,
és még nem ellenőrizték le a helyszínt,


Hosszú sorokra kell számítani Szerbia irányába

Megnövekedett forgalomra kell számítani a magyar-szerb határszakaszon Szerbia irányába.

A röszkei autópálya határátkelőnél több mint két órát meghaladó a várakozási idő, míg Tompánál több mint egy órát kell várni. A következő napokban érdemes a kisebb, kevésbé forgalmas határátkelőket választani, ugyanis a közelgő ünnepek miatt sokan indulnak útnak.
Szerbia irányából Magyarország felé egyébként alig 15 perc a várakozási idő.

A napokban hosszú sorok várhatóak a magyar-szerb határokon Szerbia irányába.

Már tegnap is több órát kellett várni
a magyar-szerb határátkelőhelyeken.
Tegnap október 26-a, csütörtök volt.
Tegnap a röszkei autópálya határátkelőnél
több mint 2 órát kellett várni.
Tegnap Tompánál több mint 1 órát kellett várniuk az utasoknak.
Ilyen hosszú várakozásokra lehet számítani
a következő napokban is Szerbia irányába.
A következő napokban érdemes a kisebb határátkelőket választani.
A kisebb határátkelőhelyeken kevesebb időt kell várakozni.
A hosszú sorok azért alakulnak ki,
mert közelegnek az ünnepek,
vagyis Mindenszentek és halottak napja.
Szerbia irányából Magyarország felé
most még nincsenek hosszú sorok.


Új egyenruhájuk lesz a szerbiai postásoknak

A Szerbiai Posta azt ígéri, az új munkaruha kényelmesebb, tartósabb és divatosabb lesz.

Gondolnak a magas és az alacsony hőmérsékletű napokra is, vagyis lesz nyári és téli ruha is. A szín is változik, ezentúl piros, sötétkék és fehér színű lehet a viselet. Mától tesztelik az egyenruhákat.
A Szerbiai Posta új kerékpárokat, mopedeket és más járműveket is tervez beszerezni. Emellett új típusú szolgáltatásokat is be szeretnének vezetni, továbbá javítani a szolgáltatások elérhetőségét és minőségét.

Hamarosan új egyenruhájuk lesz a szerbiai postásoknak.

Az egyenruha munkaruhát jelent.
A Szerbiai Posta azt ígéri,
hogy az új munkaruha kényelmesebb,
minőségesebb és divatosabb lesz a postásoknak.
A Szerbiai Posta azt ígéri,
hogy a postásoknak nyári ruhájuk
és téli ruhájuk is lesz.
A szerbiai postások egyenruhájának
a színe is megváltozik.
Piros, sötétkék és fehér színű lesz ezentúl
a szerbiai postások munkaruhája.
Tegnap kezdték kipróbálni a postások a munkaruhákat.
Tegnap augusztus 30-a, hétfő volt.
A Szerbiai Posta új kerékpárokat,
mopedeket és más járműveket is tervez
beszerezni a postásoknak.
A moped 2 kerekű motor.


A vajdasági falu, ahova költöznek a családok

Hajdújárást egyre gyakrabban választják otthonuknak a letelepedni vágyó családok. A Közügyek című műsor többek között ezt a témát is feldolgozta.

Hajdújárás. Magyar település Szabadka közelében. A városnak és Palicsnak, mint a dinamikusan fejlődő turisztikai központnak közelsége, az autópálya, az államhatár, az egyre nagyobb számú beruházás, mind-mind ahhoz járul hozzá, hogy Hajdújárást egyre gyakrabban választják otthonuknak a letelepedni vágyó családok. Az sem elhanyagolható szempont ilyenkor, hogy a gyerekek már az óvodában magyar csoportba járhatnak, és később az általános iskolai oktatást az anyanyelvükön folytathatják.

Sok család költözik Hajdújárásra

Egyre több család költözik Hajdújárásra.

Hajdújárás 1 falu Vajdaságban.
Hajdújárás közel van Szabadkához.
Hajdújáráson főleg magyar emberek élnek.
Hajdújárás közel van Palicshoz.
Hajdújárás közel van az autópályához is.
Hajdújárás közel van a határátkelőhöz.
Hajdújáráson magyar nyelvű óvoda
és iskola is van.
A felsorolt mondatok miatt
költözik egyre több család Hajdújárásra.
Hajdújárás 1 nyugodt és szép falu.


Szerbia megteszi a szükséges óvintézkedéseket a koronavírus-járvány miatt

Nincs ok a pánikra a COVID-19 koronavírus-járvány miatt Szerbiában, az országban minden eshetőségre felkészültek - nyilatkozta Zlatibor Lončar egészségügyi miniszter a Szerbiai RTV-nek.

Szerbia megteszi a szükséges óvintézkedéseket, egyebek mellett ellenőrzi a határokon átlépő utasokat. Most már nemcsak a Kínából érkezőket ellenőrzik, hanem az Olaszországból jövőket is ellenőrzik. Azt azonban senki sem tudja garantálni, hogy a vírus ma, holnap vagy holnapután nem éri el Szerbiát - tette hozzá Lončar. Ugyanakkor rámutatott arra is, hogy Szerbiában nincs helye a pániknak, hiszen a helyzet messze nem riasztó. Az egészségügyi miniszter arra is felhívta a figyelmet, hogy a legfrissebb adatok szerint jelenleg az Egyesült Államokban 26 millióan szenvednek az szezonális influenzától, közülük 14 ezernek halnak meg, míg az új koronavírussal fertőzött személyek 98%-a szövődmények nélkül gyógyítható.
Zlatibor Lončar, egészségügyi miniszter, Szerbia: „A probléma az idősebb férfiak esetében van, olyanoknál, akik más betegségekkel is küzdenek. A középkorúak, fiatalok vagy gyermekek esetében úgy elmúlik, hogy azt sem tudják, hogy koronavírus volt-e. Ez azonban nem azt jelenti, hogy megnyugodhatunk. Minden szükséges intézkedést megteszünk. Fel kell készülnünk minden eshetőségre, legyen az szezonális influenza vagy bármilyen más vírus.”

Fokozott ellenőrzést tartanak a szerbiai határátkelőhelyeken.

A fokozott ellenőrzések
a koronavírus miatt lesznek.
Fokozott ellenőrzés a határátkelőhelyeken
azt jelenti, hogy az embereket
szigorúbban megfigyelik.
A szerbiai határátkelőhelyeken
szigorúan figyelik,
hogy koronavírusos beteg
ne lépje át a szerbiai határokat.
Azért kell a fokozott ellenőrzés,
hogy Szerbiában ne legyen senki
koronavírusos beteg.
Főleg az Olaszországból érkező
utasokat figyelik meg szigorúbban
a szerbiai határátkelőhelyeken.
A koronavírus most már
Olaszországban is terjed.
Olaszország 1 ország Európában.
A koronavírus Kínából ered.
Az 1. koronavírusos beteg kínai volt.
A koronavírus 1 veszélyes betegség.
A koronavírust az emberek
egymástól is el tudják kapni.
A koronavírus már több
országban is megjelent.
A koronavírusba már sok ember bele halt.
Koronavírusos beteg még nincs Szerbiában.


Élőben követheti a nemzeti összetartozás napjának rendezvényeit

A Pannon TV és a Szabadkai Magyar Rádió Királyhalomról és Szabadkáról is közvetít.

Ma van a nemzeti összetartozás napja. Vajdaságban a központi rendezvényt évek óta a királyhalmi templom kertjében ültetett almafánál rendezik meg, amely az összetartozást, az eggyé tartozást jelképezi. Az esemény 16 órakor kezdődik. Ezt megelőzően 12 órakor Szabadka főterén felavatják Bíró Károly szobrát. Mindkét eseményt a Pannon Televízió és a Szabadkai Magyar Rádió élőben közvetíti.

Élő közvetítés a nemzeti összetartozás napján

A Pannon TV és a Szabadkai Magyar Rádió élőben közvetíti a programokat a nemzeti összetartozás napján.

Ma van a nemzeti összetartozás napja.
Ma június 4-e, péntek van.
A nemzeti összetartozás napja alkalmából
Királyhalmán és Szabadkán is lesznek programok.
A nemzeti összetartozás központi rendezvénye
már több éve a királyhalmi templom kertjében
van megszervezve.
A királyhalmi templom kertjében 1 almafa van elültetve.
Ez az almafa jelképezi az összetartozást.
A királyhalmi templom udvarában
délután 4 órakor kezdődik a központi rendezvény.
A Pannon TV-ben élőben lehet nézni
ezt a programot.
A Szabadkai Magyar Rádióban élőben
lehet majd hallgatni délután 4 órától
a központi rendezvényt.
Ma 12 órakor Szabadka főterén
felavatják Bíró Károly szobrát.
Ezt az eseményt is élőben lehet majd nézni
a Pannon Televízióban.
Ezt az eseményt is élőben lehet majd hallgatni
a Szabadkai Magyar Rádióban.